text:
Geguritan panah pasupati
PUPUH SINOM
1. PINIH AJENG LAN ATURANG
Inggih Ida Dane pamiarsa, sane kapertama ngiring ja mengaturang
2. RASA BHAKTI RING HYANG WIDHI
Paricihna astiti bhakti sane sujati majeng ring Ida Hyang Widhi Wasa
3. PAMEKAS RING SANG HYANG SASTRA
Pinih utama sane kahaturan bhakti nenten ja wenten tios majeng ring sunar Ida sane meparagayang Sang Hyang Sastra
4. MAKA DEWA MARING AJI
Napi sane mawinan asapunika?, duaning Ida wantah dewaning kaweruhan
5.AJI SASTRA SANE SUCI
Ida wantah pinaka Dewa ring sehananin Aji Sastra sane mautama
6.SADURUNG TITIANG MENGATUR
Inggih..inggih,, sadurung titiyang ngelanturang atur
7.CRITA NE SAMPUN KALOKTAH
Mengaturang uningayang inggian carita sane sampun kasub kasumbung, pamekasne ring umat hindu ring jagat Bali puniki
8.CRITA PANAH PASUPATI
Inggih punika indik carita PANAH PASUPATI
9.NGIRING DUMUN
10.NGATURANG PANGASTUNG KARA
Pinaka pemungkah titiang ngaturang gegitan puniki, ngiring cakupang kara kalih mengaturang pangastung kara, "Om Swastyastu".
PUPUH SINOM
1.NE MANGKIN LANTUR CRITAYANG
Inggih… ring galahe puniki jaga lantur uningayang titiang indik geguritan puniki
2.WENTEN DAITYA SANE SAKTI
Duk rahina sane sampun lintang kocap wenten sang merage raksasa sane sakti pisan
3.TEN PRESIDA KE KASORANG
Sangkaning saktin iraksasa punika ngelangkung, punika mawinan iraksasa ten presida kekasorang
4.OLIH DEWA SANE SIDI
Sehananin para dewata ne sane sakti-sakti nenten presida nandingin iraksasa
5.WYADIN MANUSA NE SAKTI
Sapunika taler, yadiastun wenten wong manusa sane kasengguhang mawisesa, nenten presida ngasorang iraksasa
6.SETATA NGERUSAK IPUN
Punika sane mahawinan sang sane maraga daitya punika mesolah ngulah laku,metingkah setata ngerusak
7.SANE WENTEN MARING JAGAT
Sami sane wenten ring jagat tiga ne puniki ke usak-asik olih iraksasa
8.TUR SAMI SANE MAURIP
Turmaning sehananin sane maurip, kesengsarain, kepademang olih iraksasa
9.WASTAN IPUN
10.WANTAH NIWATAKAWACA
Inggih..inggih munggwing wastan iraksasa punika wantah niwatakawaca
PUPUH GINADA
- I RAKSASA NGAWI NAYA
Kacarita raris I raksasa sane mewasta niwatakawaca punika, ngrincikang naya wiweka sane singid
- NGEBUG JAGAT MARING SWARGI
Munggwing naya sandi sane kabuatang wantah pacang ngusak asik mayuda maring para dewatane sane wenten ring swargi
- NGELAWAN PARA DEWATA
Sane pinaka meseh iraksasa ring swargi inggih punika para dewa sami
- NGANGGE RAGA ANDEL TEGUH
Sane kaangge mayuda taler sane kapiandelang olih iraksasa ring payudan nenten ja wenten tios wantah anggannyane sane kalintang teguh-teguh punika.
- AJERIH NENTEN KERASA
Dwaning sampun kapiandel ring ragannyane teguh miwah sakti, punika mawinan iraksasa nenten ngerasayang ajerih yadiastun akidik
- NAPI MALIH
- SANE PACANG KEJEJEHANG
Duaning asapunika buat kawisesan iraksasa niwatakawaca punika, mawastu nenten wenten sane pacang katakutin malih.
PUPUH GINADA
- NENTEN MALIH KAUCAPANG
Inggih para pamiarsa, nenten lantur uningayang titiang malih
- IRAKSASA MARING MARGI
Munggwing sepemargan I raksasa sane pacang nyujur swargi
- KEWENTENANG JAGAT SWARGA
Sane mangkin caritayang titiang indik kawentenan ring swargi ri tepengan punika.
- SAWIREH JAGA KAGEBUG
Seantukan jagat swargi pinaka linggih para dewata pacang kajarah, kaperangin olih I satru
- OLIH SANG MERAGA DAITYA
Sang meperaga satru sane pacang ngebug jagat swargi wantah para raksasa
- MENGAWININ
- PARA DEWATA SIAGA
Inggih…kawentenan byutane kadi punika, ngawesanayang para dewa ne sami sayaga pacang nyanggra pariindike punika.
PUPUH SEMARANDANA
- MANGKIN NATHA ING SWARGI
Sane mangkin aturang titiang kewentenan sang pangwasa jagat swarga
- PINAKA RAJA DEWATA
Ida maperagayang natha, kapiraja olih para dewata sane wenten ring jagat swargi sane mautama
- PANGWASA PARA DEDARI
Wenten taler meraga widyadara miwah widyadari sane kakuasa olih ida
- MAPUSPATA SANG HYANG INDRA
Ida sang maraga prabu ring swarga mapuspata inggih punika Sang Hyang Indra
- SAMPUN NGERASA TAN SIDA
Kawyaktian ida sang hyang indra, mepekahyunan nenten presida antuk ida ngabuatang, napi ke punika ?
- NGASORANG MERAGA SATRU
Sane nenten presida antuk ida, wantah ida nenten sumanggup pacang ngasorang sang meraga musuh sane marupa raksasa punika
- NGAWE SUNGSUT KAHYUN IDA
Pariindikan ida nenten presida melanin jagat, mehawinan metu sedih wyakti ring pekahyunan ida sang hyang indra.
PUPUH SEMARANDANA
- DEWA INDRA MENGHAYUNIN
Riantukan wenten meraga satru sane jaga pacang ngebug jagat swarga, raris ida bhatara indra mengahyunin ring indike punika
- MANGELARANG EKA NAYA
Maring pekahyunan ida sang hyang indra metu eka naya sane kalintang mautama
- EKA NAYA SANE SINGID
Inggih…inggih…munggwing naya sane kabuatang olih ida bhatara indra saywakti singid pisan
- MANGDA KASOR I RAKSASA
Eka naya sane karencanayang wantah pemargi sane jaga keangge ngasorang satru sane meraga raksasa inggih punika niwatakawaca
- RARIS IDA MENGHAYUNAN
Ring sampune mepekahyunan, raris ida polih pemargi sane jaga kaambil kaangge ngasorang I satru
- PACANG MANUNASAN WANTU
Dawning ida rumasa nenten presida antuk nandingin iraksasa, ida raris jaga ngrereh wantuan
- MARING MANUSA UTAMA
Sane jaga katunasang wantu inggih punika ring sang maraga manusa sane mautama
PUPUH GINANTI
- ULENG IDA RING PAKAHYUN
Inggih sane mangkin ida bhatara indra malih mepekahyunan
- NIMBANGANG SANE KAJUDI
Sane kekahyunin olih ida bhatara inggih punika nimbangan ring arsan ida
- RING SEHANANIN MANUSA
Ida nunggalang adnyana, ngruruh ring sehananin jatma sane pacang katunasan wantu
- SANE UTAMA TUR SAKTI
Saywakti, munggwing manusa sane jaga katunasang wantu wantah manusa sane mautama turmaning sakti
- PACANG PRESIDA NGASORANG
Wantah jatmane sane mabudi utama, wruh ring sehananin aji peperangan sane pacang presida ngasorang sang meraga daitya punika
- IPUN IRAKSASA WYAKTI
Manusa utama punika wyakti jaga presida ngemademang iraksasa.
PUPUH GINANTI
- SANE KATUNASANG TULUNG
Inggih,, ring sampune ida sang hyang bhatara indra mepikahyun, raris ida ngemolihang pemargi minakadi manusa utama sane jage
katunasang wantu
- MARING PUTRAN PANDU WYAKTI
Munggwing manusa utama turin mawisesa sane katunasang wantu wantah ja ring putran sang prabhu Pandu.
- SANG ARJUNA MUNGGWING WASTA
Kewentenang putran ida sang prabhu Pandu inggih punika mapesengan Sang Arjuna
- SOLAH IDA SADU BUDI
Ida sang arjuna yening rerehang ring parisolah wyakti parilaksanan ida sadhu budi
- MANGKIN IDA NANGUN TAPA
Kewentenan ida sang arjuna sane pinaka putran pandu punika kantun nangun tapa sane mautama
- NUNGGALANG KAHYUNE SUCI
Ring sehananin nangunan tapa punika kedasarin antuk pekahyunan idane sane nunggal
PUPUH PUCUNG
- MARING GUNUNG,
- INDRAKILA SANE LUHUR
Caritayang titian mangkin kewentenan ring gunung indrakila sane dahating mautama
- ARJUNA METAPA
Irika ring gunung indrakila pinaka genah ida sang arjuna nangun tapa semadi
- PAGEH RING KAHYUNE SUCI
Rikalaning ida sang arjuna nangun tapa wantah madulur antuk pekahyunan sane pageh turin suci
- SAMPUN MANUT
Sampun wyakti kocapang manut
- RING TATA CARA MEYASA
Manut ring sehananin tata titi nangunan tapa suci sane mautama
PUPUH PUCUNG
- SAPUNIKU,
- MADULUR ANTUK PIKAHYUN
Inggih…asapunika buat parilaksanan ida sang arjuna ritatkala nangun tapa, kadulurin antuk pikahyunan idane punika
- SANE NENTEN OBAH
Pikahyunan ida putran pandu sane nyomanan punika nenten ja
obah ring sajeroning nangun tapa
- ULENG NGASTAWA HYANG KAWI
Ida sang arjuna nangun tapa, wyakti uleng pekahyunan idane ngastawa ida sang hyang parama kawi
- SAMPUN PATUT
Sampun kocapang manut ring kedharman
- RING GAGELAR METAPA.
Ngelarang sane kabaosang tapa yoga semadhi
PUPUH DURMA
- SANG HYANG INDRA
- SANE MANGKIN CARITAYANG
Inggih..sane mangkin jaga caritayang titiang buat kewentenan ida sang
bhatara indra maring swarga loka
- MAPIKAHYUN PACANG NGUJI
Ring sampune ida polih manusa utama sane kajudi, ida malih mapikahyun pacang nguji
- ANGGAN SANG ARJUNA
Ida bhatara indra jaga nguji kawentenan anggan ida sang arjuna sane nangun tapa punika
- MANGDA SIDA KAUNINGAN
Munggwing tatujon ida sang bhatara indra nguji sang arjuna tetuweknyane mangda presida kauningan antuk ida
- KEPAGEHAN MARING HATI
Sumangdene pastika kauningan buat kepagehan pikahyunan ida sang arjuna
- MAKA CIHNANNYA
- MANUSA UTAMA WYAKTI.
Duaning kepagehang maring hati wantah pinaka ciri sane nyihnayang patut kebaos manusa sane mautama
PUPUH DURMA
- TILOTAMA
- MAKA MIWAH NI SUPRABHA
Inggih..inggih.. kacarita wenten kocapang sang meraga istri maka kalih sane mapesengan Tilotama miwah Ni Supraba
- WIDYADARI KATITAHIN
Maka kalih anak istri punika nenten ja wenten tios meperagayang widyadari sane karuntuhang titah olih ida sang hyang indra
- MANGDA SIDA NGODA
Munggwing titah sane katiba ring widyadari maka kalih punika, inggih punika mangda presida maparisolah ngoda
- PETAPANE SANG ARJUNA
Sane pacang kagoda olih widyadari tilotama miwah ni supraba wantah kewentenan sang arjuna sane nangun tapa
- ANTUK WARNI SANE LUIH
Sane pacang keangge ngoda ida sang arjuna nenten wenten tios kewentanan paras sang widyadari maka kalih sane kalintang listuayu punika
- MANGDANE SIDA
- SANG ARJUNA KETANGININ
Pengaptin ida mangda presida ngobah buat uleng pekahyunan sang arjuna nangun tapa, tur presida raris metangi.
PUPUH GINADA
- NGIRING MANGKIN CARITAYANG
Inggih ida dane pamiarsa,, ngiring mangkin lantur caritayang
- PARIDABDAB WIDYADARI
Sane caritayang titiang mangkin, buat kewentenan paridabdab tilotama
maka miwah ni supraba widyadari maring swargi
- RIKALANING PACANG NGODA
Ritatkala widyadari maka kalih jaga pacang ngelaksanayang sapetitah sang hyang indra inggih punika ngoda sang arjuna
- SANG ARJUNA MARING GUNUNG
Ngoda kewentenan sang pandu suta sane nyomanan nangun tapa ring gunung indrakila
- SANE KANTUN NANGUN TAPA
Ring gununge punika sang arjuna nangun tapa semadhi antuk pekahyunan sane pageh
- WIDYADARI
- MABUSANA NE UTAMA
Pidadab widyadari maka kalih sampun ngentosin busana antuk busana sane mautama pisan
PUPUH GINADA
- MADULUR ANTUK ASMARA
Kedulurin raris antuk pekahyunan widyadari maka kalih sane kaliput antuk semara
- SANE TUMBUH MARING HATI
Maduluran semara sane metu maring hati
- NILOTAMA LAN SUPRABA
Kewentenan widyadari maka kalih inggih punika tilotama miwah ni supraba duk punika
- SAMPUN KEBAYANG RING KAHYUN
Rikalaning punika, widyadari maka kalih sampun mgerawatang ring pekahyunan
- BUAT PARAS SANG ARJUNA
Sane merawat-rawat ring pekahyunan I widyadari maka kalih nenten wenten tion kewentenan warnin ida sang arjuna
- NGODA HATI
- WIDYADARINE KASMARAN
Saywakti warnin sang arjuna sane bagus punika jeg sahasa ngoda hati mahawinan tilotama miwah ni supraba kasmaran ring pekarsan
PUPUH PUCUNG
- MARING GUNUNG
Caritayang sane mangkin kewentenan ring gunung indrakila
- WIDYADARI SAMPUN RAUH
Irika sampun kocap rauh I widyadari maka kalih punika
- NGODA SANG ARJUNA
Ring sampune rauh maring gunung indrakila, digelis raris widyadari
maka kalih ngoda buat kewentenan sang arjuna sane nangun tapa
- ANTUK PARAS SANE MANIS
Tilotama miwah ni supraba, ngoda sang arjuna wantah mesrana antuk paras sane kalintang jegeg
- TUTUR AYU
Turmaning tutur ayu sane presida ngerasuk ring hati
- ANGGE NGUSIK SANG ARJUNA
Punika kaangge serana ngoda sang arjuna.
PUPUH PUCUNG
- SAPUNIKU
- WIDYADARI MARING GUNUNG
Inggih..inggih.. asapunika buat parilaksanan widyadari maka kalih maring gunung indrakila punika
- NGLAKSANAYANG NAYA
Ngemargiang buat naya sandi sane katitah olih ida bhatara indra
- MANGDA ARJUNA MATANGI
Pengaptin idane mangda presida sang arjuna obah tur metangi
saking tapa sane kemargiang
- TANPA SAHUR
- ARJUNA PAGEH RING TAPA
Sakemaon sang arjuna nenten nyawis tur pageh ring pekahyunan nangun tapa
PUPUH DURMA
- TILOTAMA
- LAN SUPRABA YA KUCIWA
Dawning asapunika buat kepagehang sang arjuna nangun tapa ten presida ke goda, mehawinan I widyadari maka kalih kuciwa ring pekahyunan
- KE SWARGA LOKA MEWALI
Duaning ten presida ngoda sang arjuna, raris tilotama maka miwah ni supraba mewali raris ke jagat swarga
- TANGKIL RING HYANG INDRA
Widyadari maka kalih mewali ke swarga jaga menangkil ring ajeng ida sang bhatara indra
- MANGUBAKTI MARING IDA
Ring sampune nampek ring linggih ida bhatara indra, tilotama miwah ni supraba mengaturang sembah bhakti majeng ring ida bhatara indra
- SAHA MANGATURANG SISIP
Tumuli raris widyadari maka kalih ngelungsur pengampura
- NENTEN SIDA
- NGLAKSANAYANG TITAH SUCI
Widyadari maka kalih mengaturang sisip sangkaning nenten presida ngemargiang titah suci sane karuntuhang olih ida bhatara indra
PUPUH DURMA
- DEWA INDRA
- MAKA MIWAH DEWA SWARGA
Ring sampune wenten atur widyadari maka kalih kadi punika, raris ida bhatara indra miwah para dewa sane wenten ring swarga duk punika, inggih sapunapi ?
- BAHAGIA MIRENG ORTI
Nungkalik minakadi kewentenan pekahyunan ida bhatara, mesriak galang, rasa bagia ngeliput ring arsan ida bhatara sami.
- INDIK SANG ARJUNA
Sane mehawinan kadi asapunika, duaning pastika sampun ring kewentenan ida sang arjuna uleng nangun tapa
- NENTEN OBAH MARING TAPA
Ida sang arjuna nenten madue pekahyunan sane linglung utawi obah ritatkala ngastawa hyang kawi antuk tapa
- MAPEKAHYUN SANE TUNGGIL
Ida sang arjuna sane kajudi olih ida hyang bhatara indra wyakti madrue pekahyunan sane tunggal
- MAKA CIHNA
- MANUSA SANE UTAMA
Pekahyunan ida sang arjuna sane uleng, punika pinaka ciri, sane nyihnayang ida sang arjuna patut kaucapang manusa sane mautama.
PUPUH MASKUMAMBANG
- SANG HYANG INDRA
Kacarita sane mangkin ida sang hyang indra
- SUMANDANGSAYA RING HATI
Metu raris ring arsan ida, pekahyunan sane bimbang ring kewentenan ida sang arjuna.
- NGANGKENANG ARJUNA
Ida bhatara indra mengangkenang buat tetuek sang arjuna nangun tapa
- NGREREH BAHAGIA PEDIDI
Hyang indra ngangkenang tetujon sang arjuna nangun tapa wantah kaangge ngrereh keliangan ring anggane kemanten
- RIKALANE NANGUN TAPA
Ngereh keliangan sane kaanggen dasar olih sang arjuna nangun tapa
PUPUH MASKUMAMBANG
- RARIS IDA
- MEMARGI KE GUNUNG SUCI
Duaning asapunika buat kewentenan ring pekahyunan, digelis raris ida bhatara indra memargi ke gunung indrakila genah sang arjuna nangun tapa
- NAMPEKIN ARJUNA
Ring sampune rauh ring gunung indra kila raris sang arjuna ketampekin
- NAKENANG KEBET RING HATI
Munggwing sepengrawuh ida hyang indra jaga pacang nakenan pekebet sane wenten ring pekahyunan
- INDIK ARJUNA METAPA
Sumangdene pastika kauningang buat tetujon sang arjuna nangun tapa
PUPUH GINANTI
- ANTUK BUSANA SANG WIKU
Rikala punika, ida hyang indra ngangge busana kadi busanan sang pandita sane utama
- SANG HYANG INDRA NYALIN WARNI
Punika kaanggen magentosang rupa olih ida sang hyang indra
- MENAKENIN SANG ARJUNA
Irika raris ida hyang indra ngawit metaken ring ida sang arjuna
- BAWOS IDA ALUS MANIS
Tatkala ngruntuhang petaken ring sang arjuna, wyakti bawos ida sang haying indra alus tur manis
- UDUH CENING SANG ARJUNA
"uduh..cening sang arjuna putran pandu ne utama idewa "
- BAPA METAKON NE MANGKIN
"Dong cingakin buat sepengrawuh bapa ne jani,.ne jani ade ane lakar takonang bapa kapining idewa.."
PUPUH GINANTI
- CENING BAGUS PUTRAN PANDU
"cening..cening bagus sang arjuna putran padu ne nyomanan idewa"
- KSATRIA NE SUJATI
"…Sumeken saja idewa meraga ksatria ne luih mautama.."
- NAPI TATUJON IDEWA
"..ane sarat takonang bapa ne jani,,to sing ada len buat tatujon idewa ne jani.."
- NANGUN TAPA SANE LUIH
"..buat tetujon idewane nangun tapa sane sarat uningang bapa.."
- TUR IDEWA TELEB PISAN
"..ken ke ane ngeranayang bapa sarat metakon kapining idewa?, duaning idewa cingakin bapa teleb tur uleng pisan nangun tapa.."
- NENTEN OBAH MARING HATI
" turmaning idewa tusing taen obah disajeroning kahyun idewa.."
PUPUH GINADA
- WUS HYANG INDRA MAWECANA
Ring sampune puput ida hyang indra mawecana kadi asapunika
- SANG ARJUNA RARIS NYAWIS
Raris digelis kecawis olih ida sang arjuna
- ANTUK BAWOS ALUS BANBAN
Ida sang arjuna nyawis wecanan hyang indra antuk bawos sane plapan alus
- "INGGIH RATU MRAGA WIKU
"singgih ratu sang meraga pandita iratu..
- SANGKANING TITIANG METAPA
Tityang nyawis sapetaken ratu pandita, buat tetujon titiange ngelaksanayang tapa
- KADI MANGKIN
Tityang ngelaksanayang tapa ritepengan puniki
- MANGDA IRATU PAWIKAN
Nika jaga atur uningayang titian mangda iratu presida uning
PUPUH GINADA
- TATUJON TITYANG METAPA
Singgih ratu sang pandita, munggwing pengapti ri sajeroning titian nangun tapa kadi mangkin
- MARING GUNUNGE PUNIKI
Tityang nangun tapa iriki ring gunung indrakila
- TITYANG NGEMARGIANG DHARMA
Sane dados unteng pengaptin tityang ten wenten lian, tityang wantah ngemargiang swadarma
- DHARMANING SATRIA LUHUR
Tityang puniki ngemargiang swadarma dados ksatria sane kasengguh mautama
- MANGDANE SIDA MAGUNA
Sumangdene presida tityang dados jatma ne maguna
- POLIH SANTI
Ngemolihang kerahajengan
- SAJERONING KAHURIPAN
Punika sane keaptiang titiang risajeroning maurip ring jagat puniki
PUPUH GINADA
- PENGAPTIN TITYANG METAPA
Tiyos ring punika, pengaptin titiang nangunang tapa sane mangkin puniki
- MANGDA SIDA DADOS SAKTI
Mangdane presida tityang ngemolihang sane kewastanin aji kawruhan
- ANGGEN NGUWANTU I RAKA
Tetuwek titiang ngerereh aji kawruhan punika, jaga pacang anggen tityang ngewantu belin titiang, ratu
- SANG YUDISTIRA KASENGGUH
Belin tityang punika mapesengan Sang Yudistira
- PRESIDA NGAMBIL NEGARA
Tityang jaga ngwantu belin tityang punika mangda presida ngambil panegaran ida
- SANE NGUNI
- KAREBUT SANG DURYODANA
Mangda presida ngambil panegaran tityang sane dumun sampun karebut olih sang duryodana
PUPUH GINADA
- YEN PRESIDA ANTUK TITYANG
Singgih ratu, yening sampun presida dewek tityange punika
- NGEMOLIHANG SWECAN WIDHI
Presida tityang ngemolihang waranugrahan ida hyang prama wisesa
- PASTIKA TITYANG PRESIDA
Rikala punika, pastika sampun pacang presida antuk tityang
- PACANG NGWANTU NGEREBUT
Tityang pacang presida ngwantu belin tityang ida sang yudistira mewali ngambil utawi ngerebut
- NE KEJAJAH DURYODANA
Tityang sareng sameton tityang panca pandawa, jaga ngerebut malih panegaran tityang sane sampun kaambil olih
sang duryodana
- MANGDA TREPTI
Pengaptin tityang ngelaksanayang naya kadi asapunika mang
presida ajeg
- NEMU SANTI JAGAT PADA"
Presida raris jagate sami ngemolihang kerta raharja"
PUPUH SEMARANDANA
- SAPUPUT ARJUNA NYAWIS
Inggih ring sampune puput kadi asapunika buat penyawis sang arjuna
- SAPETAKEN SANG HYANG INDRA
Menyawisin munggwing petaken ida bhatara indra
- MEWASTU HYANG INDRA SUKA
Kagiat raris ida hyang indra gargita naring kahyun
- MIRENG ATUR SANG ARJUNA
Gargitan kahyun ida hyang indra sangkaning miragi buat penyawis sang arjuna
- NANGUN TAPA MANGDA SIDA
Mecihna sampun munggwing pengaptin sang arjuna nangun tapa
- NGARDI JAGATE RAHAYU
Munggwing tatujon sang arjuna nangun tapa punika wantah ngardiang jagate kerta raharja
- LEPAS SAKING KASENGSARAN
Tur presida jagate nenten keni kasengsaran
PUPUH SEMARANDANA
- KAGIAT ARJUNA NGAKSI
Irika raris ida sang arjuna kagiat menyingak
- SANG PANDITA MESEH RUPA
Sane mahawinan kadi asapunika, duaning sang mraga wiku punika sampun mesalin warni
- MEWALI DADOS HYANG INDRA
Warnin sang pandita punika mewali kejati mula, inggih punika maperagayang ida bhatara indra
- SANG ARJUNA MATUR SEMBAH
Irika raris ida sang arjuna mengaturang sembah bhakti ring hyang indra
- NGATURANG GARGITAN MANAH
Ida sang arjuna mengaturang penama bagian manah ring ida
- RARIS HYANG INDRA SUMAHUR
Ida hyang bhatara indra raris ngruntuhang pawecana
- ANTUK BAWOS ALUS BANBAN
Wecanan ida hyang indra ring sang arjuna wantah plapan alus
PUPUH SINOM
- "CENING BAGUS SANG ARJUNA
"..cening-cening bagus putran pandu, sang arjuna I dewa
- PUTRAN PANDU KAPING TRINI
Idewa pinaka putran prabu pandu ne nyomanan
- NIRA MERASA GARGITA
Apang idewa uning, ne jani nira merasa gargita pisan
- NGAKSI CENING ANE JANI
Suba nyen nira presida ngaksi idewa ane jani
- MEPEKAHYUN SANE SUCI
Suba tatas nyen baan nira, mula saja idewa maduwe pepineh ane sujati suci
- MENANGUNANG TAPA LUHUR
Tatkala idewa nangunang tapa ne mautama dini di gunung indrakila
- ANTUK KAHYUN NENTEN OBAH
Idewa nangun tapa medasar baan pekahyunansane pageh
- KAHYUN I DEWANE TUNGGIL
Pekahyunan idewa mula sujati nunggil
- SAMPUN PATUT
- KASENGGUHANG WONG UTAMA
Sangkaning idewa presida nangun tapa antuk pekahyunan uleng, patut saja kasengguh manusa mautama
PUPUH SINOM
- JANI NIRA NGICEN PICA
Nah ane jani nira lakar micayang idewa waranugraha
- GATRA SANE MAUTAMI
Ento sing ada len tuah gatra sane mautama
- MANGDA IDEWA MIARSA
Ento nyen ane lakar pidartayang nira kapining idewa, apang idewa presida mirengang
- NE GATRA PAWISIK SUCI
Patut idewa uning, ni tuah pawisik ane suci lan singid
- SAKING SANG HYANG PRAMA KAWI
Gatra ane suci ene tuah mawit saking ida hyang kawi
- SANG HYANG SIWA SANE LUHUR
Mawit saking hyang widhi sane maperagayang sang hyang
siwa
- LEDANG IDA RING IDEWA
Jani nira ngewisikin idewa apang idewa tusing sebet,
kasujatiane ida hyang siwa wyakti asung kapining idewa
- MICAYANG SANE KAAPTI
Ida hyang siwa suci presida lakar ngisinin pengaptin idewa ne
- REH PUNIKA
- LANTURANG TAPAN IDEWA"
Tuah keto ane dartayang nira teken idewa apange idewa tetep nglanturang petapan idewane…."
PUPUH PANGKUR
- SANE MANGKIN KACARITA
Inggih.. sane mangkin jaga lantur caritayang titiang
- KAWENTENANG NIWATAKAWACA BRANGTI
Sane uningayang tityang mangkin buat kewentenan iraksasa niwatakawaca sane kalintang duka
- SAMPUN WYAKTI MIRENG IPUN
Iraksasa brangti pisan risampun miragi orti
- PARIINDIK SANG ARJUNA
Orti sane sampun kapiragi ten lian buat kewentenang ida sang arjuna
- NANGUN TAPA MAUTAMA MARING GUNUNG
Sampun wyakti kapiragiyang, kewentenang ida sang arjuna nangunang tapa suci
- IRAKSASA NGUTUS WADWA
Sangkaning brangti, raris iraksasa niwatakawaca ngutus wadwa
- RAKSASA MERAGA BAWI
Munggwing wadwa sane kautus inggih punika maparagayang bawi alas
PUPUH PANGKUR
- RARIS BAWI KATITAHANG
Irika raris raksasa sane marupa bawi punika karuntuhang titah
- NGERUSAK WANA SANE WENTEN RING GIRI
Indik titah sane ketiba ring ibawi, mangda presida ngusak asik wana sane wenten ring sehananin gunung indrakila
- ARJUNA RARIS TENGKEJUT
Kacarita raris, ring sampune wenten byuta kadi asapunika,mengawinang ida sang arjuna dahat tengkejut
- METANGI MAKTA SENJATA
Raris metu duka ring pekahyunan ida sang arjuna saha metangi makta senjata
- KABENTANGIN RARIS PANAH MARING SATRU
Senjata marupa panah raris kabentangin nyasar I bawi
- DAWEG PUNIKA HYANG SIWA
Ring galahe punika, kacarita kewentenang ida sang hyang siwa
- SAMPUN TEDUN MARING GIRI
Ida hyang siwa suci tedun ring gunung indrakila punika
PUPUH PANGKUR
- JAGA NYINGAK SANG ARJUNA
Buat tetujon ida tedun ring gunung, wantah jaga pacang nyingak ida sang arjuna
- SAMPUN SIDA NANGUN TAPA SANE SUCI
Duaning ida sang arjuna sampun presida ngelaksanayang tapa sane mautama
- SANG HYANG SIWA LEDANG RAWUH
Buat keulengan pekahyunan sang arjuna metapa, ngawi ledang ida hyang siwa ngerauhin
- JURU BOROS ANGGAN IDA
Ida hyang bhatara sida tedun maperagayang sekadi juru boros
- NE MAWIT SAKING SUKU KIRATA TUHU
Munggwing rupan juru borose punika, wyakti sekadi manusa sane mawit sang silih sinunggil suku kirata
- TALER NGEMENTANGANG PANAH
Daweg punika, suku kirata sane pinaka lawat hyang siwa taler ngementangin panah sane kabinawa
- SINARENGAN KALEPASIN
Tumuli raris ring galahe punika, ida hyang siwa sinarengan sareng sang arjuna ngelepasin panah
PUPUH DURMA
- PANAH MLESAT
- RARIS NANCEB BAWI ALAS
Wyakti kabinawa pisan, panahe punika melesat nyujur ibawi tur raris nunjebin I celeng alas punika
- NGAWINANG I BAWI MATI
Irika raris, ibawi punika digelis padem
- PANAHE MANUNGGAL
Ri sampune ibawi mati, raris irika panah sang arjuna lan hyang siwa dados siki
- PANAH ARJUNA LAN SIWA
Panah sang arjuna manunggal sareng panah bhatara siwa
- NGAWINANG BINGUNG RARIS
Kewentenan panahe dados siki punika, mawinan ida sang arjuna miwah sang hyang siwa sane maperagayang wong kirata raris bingung
- SIRA PUNIKA
- SAMPUN MADEMANG I BAWI
Bingung antuk nguningayang, sapasira ke menawi sampun presida ngemademang I bawi punika
PUPUH DURMA
- SANG ARJUNA
- MAYUDA NGLAWAN HYANG SIWA
Kewentenan indike kadi asapunika mehawinan raris merebat sang arjuna ngelawan wong kirata punika
- SALING PANAH IDA RARIS
Payudane ngangsan ngagengang, sang mayuda raris saling panah
- WONG KIRATA KALAH
Duk payudan punika, wong kirata kasor
- ELUNG PANAH SANG HYANG SIWA
Irika panah ida hyang siwa ka elung olih sang arjuna
- PESIATE MAKA KALIH
Raris payudane sang arjuna sareng wong kirata kelanturang malih
- TANPA SENJATA
- SANG ARJUNA KASOR RARIS
Munggwing kewentenang payudane punika, maka kalih nenten mesrana senjata, irika sang arjuna kasor
PUPUH GINANTI
- RISAMPUN ARJUNA LABUH
duk punika sang arjuna labuh ring ajeng bhatara siwa sane maperagayang wong kirata
- MENAANANG RASA SAKIT
Wyakti aduh..aduh..ida sang arjuna menaanang rasa sakit
- RARIS NGAMBEL COKOR SIWA
Antuk naya wiweka raris sang arjuna presida ngambil cokor wong kirata jaga kapantigan
- KIRATA MESALIN WARNI
Sakemawon, wawu pacang kapantigan, wong kirata punika raris meseh rupa
- MEWALI DADOS HYANG SIWA
Wong kirata punika, mesalin rupa mewali dados sang hyang siwa suci
- ARDANARESWARA LUIH
Ritatkala punika, ida sang hyang siwa maperagayang sang hyang ardanareswari
PUPUH GINANTI
- ARDANARESWARA IKU
Munggwing kewentanang ardanareswari punika
- LANANG WADON DADOS TUNGGIL
Kewentenang ardanareswara punika wantah maperagayang lanang nunggil sareng istri
- MELINGGIH RING DUUR PADMA
Munggwing palinggihan ida maring duur sekar padma
- ARJUNA RARIS MAMUJI
Ngaksi kawentenang wong kirata dados hyang siwa, raris ida sang arjuna ngaturang sembah bhakti tur mamuji
- SANG HYANG SIWA NGELEDANGANG
Raris sang hyang siwa ledang ring sembah hyang arjuna
- DUANING ARJUNA SUCI
Keledangan hyang siwa sangkaning kaulengan sang arjuna metapa.
PUPUH DURMA
- SANG HYANG SIWA
Ritepengan punika kacarita raris ida hyang siwa, inggih sapunapi ?
- ASUNG MICAYANG NUGRAHA
Ida sang hyang siwa, ledang micayang waranugraha kapining sang arjuna
- MAPAICA PANAH SAKTI
Keledangan kahyun ida hyang siwa inggih punika mapaica panah sane sakti
- PANAH MADURGAMA
Panah sane kapaica punika dahating madurgama pisan
- PASUPATI IKANG NAMA
Panahe sane kapaica punika kasengguhang panah pasupati
- TUR KAICEN SASTRA AJI
Tiosan ring panah, taler kaicen ajahan sastra suci
- MADAGING MANTRA
Sastra punika madading mantra
- MANTRA SUCI TURIN SINGID
Mantra sane kapica wyakti singid turmaning mautama pisan.
PUPUH DURMA
- SAPUNIKA
- SAMPUN SIDA KAHATURANG
Inggih pamiarsa,,wantah kadi asapunika presida antuk tityang mengaturang
- CERITA SANE UTAMI
Presida tityang nembangang wyadin ngartos geguritan sane keambil saking kakawin arjuna wiwaha
- YENING WENTEN IWANG
Yening prade wenten iwang tityang kadi mangkin
- RITATKALA MENGATURANG
Iwang tityang tatkala mengaturang geguritan puniki
- GITA PANAH PASUPATI
Ritatkala tityang ngaturang gegurtian sane memurda panah pasupati puniki
- NUNAS AMPURA
Tityang nunas geng rna sinampura
- SINEB ANTUK PRAMA SANTIH.
Inggih..pinaka pemuput, sineb tityang antuk parama santih "Om Santih Santih Santih Om"
DAFTAR PUSTAKA
- Dinas Pendidikan Dasar Propinsi Daerah Tingkat 1 Bali.1990. Arjuna Wiwaha. Cetakan Kaping 2.
Suweta, I Made. 2008. Bahasa Kawi III (Pengantar Apresiasi Kesusastraan Kawi/Jawa Kuno). Fakultas Dharma Acarya IHDN Denpasar


c: text/html

text:
Inggih, nawegang titiang
Mantuk ring para pangglingsir
Atiti sane wangiang titiang
Para Guru pangaji sane baktianin titian
Miwah para sameton lanang – istri sane tresnasihin titiang
Sangkanin asung kerta waranugraha Ida Sang Hyang Widhi, titiang pingkalih ida – dane sida mapadu ajeng turmaning wenten sajroning rahajeng sekadi mangkin. Dumadak nerus pasuecan Ida larapin titiang ngaturang pangastugkara panganjali :
“OM SWASTYASTU”
Ida dane sane wangiang titiang,
Manut baos sang meraga pawiku, umat Hindune wantah sthiti bhakti ring Ida Sang Hyang Widhi, nanging sang meraga wicaksana maosang antuk makudang-kudang parinama. Sinalih tunggil sane kaanggen pinaka DEWA PENCIPTA ILMU PENGETAHUAN wantah SANG HYANG AJI SARASWATI.
Sakadi sampun kauningan, umat Hindune nyanggra piodalan Saraswati ngenem sasih apisan, ring rahina Saniscara Umanis Wuku Watugunung, sane ketah kebaos “PIODALAN SARASWATI” pinaka rahina suci utawi rerainan jagat, duaning ring rahina puniki sami umat Hindune ngaturang pangubakti majeng ring Ida Sang Hyang Widhi pinaka utpeti utawi pencipta ilmu penetahuan. Sane ngawinang para janane sinalih tunggil dados Dokter, Insinyur, Profesor, Bengkel, Tukang, miwah sane lianan wantah sangkaning pasuecan Ida mapaica pangweruh. Puniki mawinan sareng sami patut nyarengan rahina pamijilan pangweruhan. Mungguing tatuweke wantah ngaturang suksma riantuk pasuecan Ida Sang Hyang Widhi, samaliha banget mapinunas mangdane nglantur pasuecan Ida, mangdane wenten anggen ngruruh pangupajiwa. Kawruhane wantah utama pisan kawigunannyane ring ngupapira kauripan.
Ida dane sinamian sane kasumayang titiang, titiag naenin miragi, munggung meseh i manuse sane utama wantah katamben utawi kebodohan. Wiwit suka dukane wantah katambetan. Sangkaning tambet prilksana kaon, sangkaning tambet i manusa mangguh sengsara. Punika mawinan iraga para anom sane tresnaasihin titiang patut pisan misartang utawi mautsaha mangdane prasida wruh malarapan malajahang angga ngruruh kawruhan. Patut pesan kaanggen niasa Dewi Saraswati utawi Dewa cantik sane banget ngenyudin mangda state uleng misaratang pacing ngeniang kawruhan punika, sane nenten telas-telas antuk melajahin, kadi munggih ring gita “YADIN RIRIH ENU LIU PELAJAHAN” elingang MASA MUDA MASA BELAJAR sampunang rered sakantun maurip.
Ida dane sareng sami sane tresnasihin titiang, maosang indik agama wantah madasar antuk TATTWA, SUSILA lan UPACARA. Mungguing cihnan iraga maagama patut malarapan Upacara, ngastawa ring ida Shang Widhi pinaka pencipta ilmu pengetahuan.
Ida dane, pamekas para semeton lanang – istri sane tresnasihin titiang, wantah asapuniki titiang prasida matur ring galahe sane becik puniki. Maka kirang langkung, titiang nunas gen pengampura. Dumadak sareng sami stata degdeg ring kayun, puputang titiang antuk ngojarang parama santhi.
“OM SANTHI,SANTHI,SANTHI OM”
Inggih amunika daging pidarta basa bali sane ngambil tema "Nyanggra Piodalan Saraswati". Dumogi je wenten anggen sameton conto ritatkala ngaryanin tugas makarya pidarta basa bali. Inggih Suksma!!(*bb/pdb)

robotstxt: allowed

filter: keep


text:
Buda Wage Kulawu. Hari ini pemujaan terhadap Bhatara Rambut Sedhana yang melimpahkan kemakmuran dan kesejahteraan. di tanggl 17 september 2014 , berikut rahinan dan hari hari penting di bulan september untuk umat Hindu bali indonesia ;
Piodalan/Aci di Pura/Merajan Bulan September 2014
3 September 2014. Buda Keliwon Ugu. Pura Dalem Tarukan di Banjar Pulasari Desa Peninjoan Tembuku - Bangli. Pura Pasek Gelgel Boading Kaba-kaba - Tabanan. Pura Pemayun Banyuning Tengah - Buleleng. Pura Desa Kayangan Tiga Desa Bubunan Seririt - Buleleng. Pura Agung Gunung Raung Banjar Taro Kaja Taro - Tegalalang. Merajan Pasek Dangka Bungbungan.
9 September 2014. Purnama Ketiga. Pura Gunung Sari di Lombok. Pura Pauman Bhujangga Tonja Denpasar. Pura Kawitan Arya Gajah Para, Tianyar Karangasem. Pura Pedarman Arya Telabah di Besakih. Pura Bukit Mentik, Gunung Lebah Batur Kintamani
13 September 2014. Hari Tumpek Wayang. Pura Majapahit di Jembrana, Odalan Betara ratu Gede di Desa Celuk Sukawati, Odalan Betara Ratu Wedyadari di Camenggaon Sukawati. Pura Panti Gelgel Pengembungan Sesetan Denpasar, Betara Ratu Alit dan Ratu Lingsir di Singakerta Ubud. Pura Pedarmaan Dalem Sukawati di Besakih. Pura Pedarmaan Mengwi di Besakih, Pura Pedarmaan Kaba-kaba di Besakih. Pura Pedarmaan dalem Bakas di Besakih. Pura Dadia Agung Pasek Gelgel Pegatepan Gelgel Klungkung. Pura Pemrajan Agung Sulang Kec Dawan Klungkung. Merajan Pasek Bendesa Kori Agung Pengatepan. Pura Pedarmaan Dinasti dalem sri Aji Kresna Kepakisan di Pura Besakih (Dalem Klungkung). Pura Penataran Giri Purwa dan Pesraman Dusun Kuto Rejo Kendal Rejo Tegal Delimo Banyuangi.
17 September 2014. Buda Wage Kelawu. Pura Penataran Agung Teluk Padang Karangasem. Pura Melanting di Desa Camenggaon Sukawati. Pura Penataran Ped di Nusa Penida. Pura Pasek Gelgel Pangembungan Bongkase Abiansemal. Pura Pasek Bendesa Reyang Gede Penebel Tabanan. Pura Pasek Gelgel Br. Jawa Tengah Buleleng. Pura Gaduhan Jagat di Desa Singakerta Ubud. Pura Masceti Tegeh Mancawarna Sanding Tampaksiring. Pura Penataran Batu Lepang di Kamasan Klungkung. Pura Paibon Pasek Gelgel Gobleg di Desa Kedonganan Kuta, Pura Goa di Besakih, Pura Basukian di Besakih, Odalan Ida Ratu Pucak Pameneh/Bukit Kiwa Tengen di Penataran Agung Besakih. Merajan Pasek Gelgel di Pejeng. Merajan Pasek Gelgel di Songan. Merajan Pasek Prateka Pekandelan Sidemen. Merajan Pasek Prateka Taman Sari Sukasada. Pura dadia Pasek Gelgel Sidemen Karangasem. Merajan Pasek Gelgel Tampuagan, Tembuku, Bangli.
23 September 2014. Anggar Kasih Dukut. Pr. Dalem Batuyang Batubulan. Pura Pasek Gelgel Mengening Kediri Tabanan, Pr Pasek Undagi Timpag Kerambitan Tabanan. Pura Desa/ Pura Pucak Banjar Taman Bedulu Gianyar. Merajan Pasek Tangkas Kori Agung Sulahan. Merajan Pasek Padang Rata Padang. Pura Puser Jagat Dalem Dukut Puri Sukun Nusa Penida.
23 September 2014. Tilem Ketiga. Aci-aci Penguripan Gumi di Pura Ulun Kulkul Besakih.
24 September 2014. Buda Umanis Dukut. Pura Agung Pasek Gelgel di Sibang Kaja Abiansemal. Pura Dalem Samplangan di Gianyar.
Kalender Bali Rerainan Ala-Ayuning Dewasa Hari Penting Purnama-Tilem Dauh Ayu Karya Ayu
Copyright © 1996-2010 kalenderbali.org


text:
Kawentenan subak ring Bali nénten prasida kapalasang sareng budaya, agama miwah kapariwisataan sané wénten ring Bali. Paiketan agama sareng organisasi sané kabaos subak puniki prasida kacingak saking kawéntenan upacara ring carik sané mawasta mabiukukungan. Upacara mabiukukungan ring Bali ring sakatah wewidangan ketah kasambat mabékukung utawi biukukung. Dresta mabiukukung puniki kalaksanayang antuk para petaniné sané madué tetanduran padi utawi pantun ring carik.
Upacara mabiukukung puniki biasané kalaksanayang antuk para petaniné ring cakangan genah toyané membah. Sajroning upacara mabiukukungan, nénten mesti kapuput olih pamangku, nanging taler prasida kabaktiang antuk sané nuwénang carik punika. Mabikukungan kalaksanayang sadurung manyi utawi ri sampuné padiné kabaos embud.
Nanging sané tawah wantah ring bebantenan sané katurang. Banten biukukung masarana antuk blayag, katipat gantusan, rujak manis, ampo, kungkang, sampian kakul, umbi-umbian minakadi kaséla, keladi, miwah umbi sané magoreng. Nénten lali nganggén nyah-nyah geringsing, baas kuning, kacang-kacangan miwah godoh lan sanganan lianan sané kaperluang.
Banten pangoak kagenahang ring sanggah cucuk sané kaiasin antuk ambu. Banten pangoak kagantungan ring sanggahé punika. Ri sampuné usan mabiukukungan, banten pangoak nénten dados kasurud. Wénten malih surudan banten minakadi kungkang, nyah-nyah geringsing, baas kuning miwah sané siosan kaanyudang ring cakangan genah toyané membah. Yéning umbi-umbiannyané katandur ring cariké punika, tetujonnyané mangda tetandurané landuh.
Mabiukukungan pinaka sinalih tunggil tradisi sané kantun kalestariang olih krama Baliné utamanipun krama sané madué carik. upacara mabiukukungan kalaksanayang antuk umat hindu maka cihna ngaturang rasa parama suksma majeng ida Sang Hyang Widhi Wasa.


text:
1Duk punika pasamuane sayan mawuwuh-wuwuh akehipun. Raris wenten pakrimik ring pantaran anak Yahudi uedan Yunani marep ring anak Yahudi uedan Yudea. Santukan rikala ngedumang padana nyabran rahina, parabebalu uedan Yunanine sering kalemenahang. 2Duaning punika parautusane makaroras tumuli munduhang pasamuane makasami, saha mabaos sapuniki: "Kirang patut rasanne yen tiang sareng sami kantos tuleman midartayang sabdan Ida Sang Hyang Widi Wasa, majalaran wantah ngetang jinah kewanten. 3Inggih parasemeton, duaning punika pilihja anak sane sampun kabaos sadu tur wicaksana ring pantaran semetone pitung diri akehipun, samaliha sane kabekin antuk Roh Ida Sang Hyang Widi Wasa. Ipun jagi serahin tiang ngamargiang paindikane punika. 4Mangda tiang sareng roras puniki mrasidayang ngilis ngamargiang pangastawan miwah midartayang Orti Rahayu kewanten." 5Pasamuane makasami pada saadung ring baos parautusane punika. Duaning punika ipun sareng sami raris milih Dane Stepanus, anak sane pageh pracaya ring Ida Hyang Yesus lan kabekin antuk Roh Ida Sang Hyang Widi Wasa miwah Dane Pilipus, Dane Prokorus, Dane Nikanor, Dane Timon, Dane Parmenas miwah Dane Nikolaus anak saking kota Antiokia sane magama Yahudi. 6Dane sareng pepitu raris katangkilang ring ajeng parautusane. Irika parautusan Ida Hyang Yesus tumuli ngastawayang dane tur napak duur danene antuk tangan. 7Sabdan Ida Sang Hyang Widi Wasa raris sayan sumebar. Pasamuane ring Yerusalem sayan maweweh-weweh akehipun, tur akeh taler parapandita sane nrima tur pracaya ring Orti Rahayune punika. 8Duk punika Dane Stepanus sane bek antuk sih pasuecan Ida Sang Hyang Widi Wasa, samaliha bek antuk kawisesan, ngwentenang makudang-kudang katawahan miwah praciri ring arepan anake akeh. 9Nanging wenten makudang-kudang anak sane ngamesehin dane. Anake punika warga pasamuan Yahudi sane mawasta Pasamuan Anak Merdeka, inggih punika anak Yahudi uedan kota Kirene miwah kota Aleksandria. Anake punika kasarengin antuk anak Yahudi saking wewengkon Kilikia miwah Asia, sami pada matembung baos nglawan Dane Stepanus. 10Nanging rikala Dane Stepanus mabaos, Roh Ida Sang Hyang Widi Wasa ngicen dane kawicaksanan, kantos sakancan anake punika nenten mrasidayang nimpalin baos danene. 11Raris anake punika ngoles makudang-kudang anak, mangdane nyak mabaos sapuniki: "Tiang sareng sami sampun miragi jadmane puniki ngucap langgana ring Dane Musa miwah ring Ida Sang Hyang Widi Wasa." 12Malantaran punika ipun ngoles anake katah, parapanglingsire miwah paraguru agamane. Sakancan anake punika tumuli pada nyagjag tur ngejuk Dane Stepanus, raris katangkilang ring ajeng Majelis Agamane. 13Anake punika raris ngajak makudang-kudang anak jaga kanggen saksi, buat ngaturang kasaksian palsu marep ring Dane Stepanus, sapuniki: "Anake puniki tansah nganistayang Perhyangan Agung iragane, Pidabdab Torate. 14Titiang sareng sami sampun miragi baosipune mungguing Yesus saking kota Nasaret punika jaga nguugang Perhyangan Agunge, tur ngesehin tata krama sane sampun tami iraga saking Dane Musa!" 15Sawatek anake sane paum ring Majelis Agamane punika sami pada mandreng Dane Stepanus. Irika prarain danene kakantenang waluya sakadi prarain malaekat.
Copyright
Learn More


text:
"I GUSTI PANGERAN TANGKAS
TEGEH KORI AGUNG”"
Antuk asung kerta wara nugraha ida sang hyang widhi wasa,tityang prasida nyurat babad puniki.
Sankaning baktin tityang ring dewa hyang sinamian
Mangdaning riwekas prati sentanane uning ring sejarah leluhur lan dumogi tityang nenten keneng raja pinulah kecakra antuk bawan ide. pangelungsur titiang ring ida dane yening pet wenten kepangguh aksara sane tan manut ring kayun Ida Dane sinamian riantuk wenten salah Ketik tityang nunas geng rene sinampure .
OM SANTIH,SANTIH,SANTIH,
TITYANG PRATI SENTANAN
I GUSTI GEDE TANGKAS:
“ I NGH PASEK SURYAWAN”
Om awigena mastu namah swaha, om saraswati patastra ya namah,
Sajumeneke sira Arya Kanuruwan ring
I Gusti Tangkas,I Gusti Pegatepan,I Gusti Brangsinga.
I Gusti Tangkas ana anakniya laki sawiji,wekasan sedeng ajejaka inalap anake I Gusti Bendesa Kyuan,sane meparab I Gusti Ayu Mas,nanging ana piteket sang matwa,linge sang matuwa;”Ih pangeran ngalap anak ingsun iki,menawa wekasan ana sentana saking iriki,adanin taler bendesane,apan eda pegat bendesane,apan kena ban ingsun ngelingin di kewekasane,apan ingsun keputungan,mangkana pidarta nira nguni.”puwa lawas ana anak niya I Gusti Tangkas kakung sawiji ,mapesengan I Gusti Bendesa Tangkas manira ,puwa wekas ingalap rabi anake sira Arya Semara Nata.
Riwekasan ana anak niya laki sawiji,raris kinen olih Dalem Sumadi ring Badung,apan I Gusti Agung Pinatyan,wus kesah karana I Gusti Tangkas madeg ring Badung,sareng rabi muang oka. Pwa lawas ana utusan Dalem,wenang mati kainen olih Dalem,ngawa surat Dalem ke Badung,ngaturang ring I Gusti Tangkas .I Gusti Tangkas nuju noreng umah,anake I Gusti Tangkas nuju kecarik raris okane katurin,raris tampi ring surat Dalem,iutusan mewali ke Gel-Gel.raris kagiyat Dalem anulu iutusan,raris Dalem nginen pepatih mangkat ke Badung,ngandeg
Kyayi Tangkas memejah okane,tan ketakena memargi I Gusti Patih sami nunggang,raris dateng ke Badung raris macingak,okane I Gusti Tangkas wus pejah,raris mewali
I Gusti Patih ke Gel Gel ngaturang ring Dalem,meneng Dalem tan ngandika,raris masue I Gusti Tangkas tan umedekeng Dalem raris madres pwasira Dalem,ngesengin I Gusti Tangkas umarekeng sire Dalem,”ih Kyayi Tangkas merene parekeng Dalem.Matur I Gusti Tangkas ,”singgih pakulun kawula saking iriki umedek sire Dalem. Ah merenepasung manirea, Eh Tangkas malawas tan umarekeng manira,ban panak ITangkase pejah kerana ya riget,aja mongkono,ne ada rabin manira temen,to juang anggon somah,esuk sinya muwani adanin ;
“I GUSTI PANGERAN TANGKAS TEGEH KORI AGUNG”,apan nu agunge uli dini. Garjita I Tangkas,premesi ring Dalem. Pwalawas ana anake
I Gusti Tangkas kakung,witning saking Dalem.wekasan sedeng ajejaka,ngalap anake sira Arya Semara Nata. Pwalawas ana temaja setri sawiji,mapesengan IGusti Ayu Agung Tangkas. Kawekas wekasan kinalap rabi olih sira Arya Langon,sane mepesengan IGusti Pasek Agung Gel-Gel.sapengalape
I Gusti Pasek Agung Gel-Gel ana ling sira sang matwa ,”Ih cai ingalap panak mamane,apan maman kaputungan ne jani,nora ana kang sumendiri.ne jani apan cai ingalap panak mamane,malawas sinya ada sentana metu ring maman,aranin I Bendesaa Tangkas,apan da pegat Bendesa Tangkase,apan ana piteket I Gusti Bendesa Emas ane kuna ring maman,ne jani maman makidihang awak ring cai,muang saisin kadatwan,teken rencange satak. Riwus mangkana punang kata,tan carita wus madem,mantuk maring ari laya. Pwalawas ana sentana tigang diri,kang werda,mapesengan I Gusti Pasek Gel-Gel,merai I Gusti Pasek Denpasar,merai I Gusti Pangeran Tangkas. Malih sane tatiga siyos biyang tunggil akili,mapesengan I Gusti Pasek Toh Jiwa,merai
I Gusti Pasek Nongan,merai I Gusti Pasek Preteka,iki sanak nem. Sami ngawa kawibawaan ngadeg pangaskaran,sentanan Ki Gusti Pangeran Tangkas kang wreda,I Gusti Bendesa Gel-Gel,Turun binurun sentanan sira Ki Gusti Pangeran Tangkas,madesanin ring Gel-Gel.wekas wekasan kunang carita ring nguni,ana putranda Sri Aji Watu Renggong kalih,sane mapesenganI Dewa Agung Pamayun,merai I Dewa Agung Dimade.
I Dewa Agung Pamayun kejenengang ratu ring Gel-Gel.wekasan prapta kang kali yuga,mebalik I Gusti Agung Pinatiyan,I Dewa Agung Dimade kasiniwi,dadi menggat pwa sira I Dewa Agung Pamayun sah ida saking Gel-Gel,tiba maring Karang Asem,umungsi ring Perasi,mairingan 310,watek para Arya sami,muwah I Gusti Pasek Bendesa Tangkas,kari sami taler niring Dalem.wekas wekasan sah Dalem saking Perasi,ngeraris ke Baledana,sampun Dalem ring Baledana,irika Dalem ngandika ring I Gusti Tangkas,ling Dalem ngandikayang
I Gusti Tangkas,mangencak leleper mas druene.sampun wus mecakcak,raris katur ring Dalem. Pengendikan Dalem ring
I Gusti Tangkas”,lautang dumang ditu.bisa
I Tangkas,mangedumin ya pada mabedik,apang ada cihna,cirri di kewekas-wekassane,terus tekeng pratisentananne I Tangkas,dija di desa desi ya awesme,sentanane, ayua lupa apang ya enu inget sapretisentanane di kawekas-wekasane,muwah yan tanana kedep kadepa uga,sapratisentanane
I Tangkas,moga kita kasasar,manggih weci,tan amanggih sida rahayu,terus katekeng pratisentanane kawekas-wekasan,muah yan kedep kadepa uga,ring wekasane iki,sentanane ie I Tangkas,moga kita dirga yusa,muang amanggih sida rahayu,wredisentana suka wirya,tan surudeng pamangkwa,sapratisentanane ie
I Tangkas,tan amanggih weci,samangkana sapaning Dalem.” Wus Dalem asung sapa ring Bale Dana,malih sah Dalem saking Bale Dana,mangeraris ka Temega. Sajumeneke dalem ring Temega,irika Dalem ngewangun Puri,muwang Pemarajan,kairing antuk para iringane sami,makadi I Gusti Tangkas. Wus Dalem ngewangun Puri lan Pamerajan,ngeraris Dalem ngewangun Karya,pamelaspas,penapuh madedaging,macaron Puri dinan Karyane “Buda Wage Kulau”. Ngaturang patirtayan ring Pamerajan,irika malih wenten piteket Dalem ring iringan idane sami,”Ayua lupa ring gegaduhan manira,ring wekasan ring ke Desa-Desi awesma sentanane,kangenta juga ring kalinganta.” Kunang
I Gusti Tangkas mamekul Dalem ring Temega ana anaknya tigang diri,kang pandwa,mapesengan:
I Gusti Gede Tangkas,merai I Gusti Made Tangkas,merai
I Gusti Nyoman Tangkas.malih sanake I Gusti Tangkas siyos bibi,wijilang tawing petang diri,:I Gusti Wayan Tangkas merai I Gusti Made Tangkas,I Gusti Made Tangkas merai I Gusti Nyoman Tangkas,I Gusti Nyoman Tangkas Merai I Gusti Ketut Tangkas. Wus semangkana,kunang I Gusti Gede Tangkas,sah saking Temega awesma ring;
Dsn.BIAS Desa.ABABI Kec.ABANG Kab.KARANG ASEM.,
I Gusti Made Tangkas Mangiring ke Sidemen,akulu ring kilyaning Pasar,I Gusti Nyoman Tangkas mangiring ke Mengwi,awesma ring Sading. Malih sane petang diri :
I Gusti Wayan Tangkas sah ke Telamben,I Gusti Made Tangkas sah ke Datah,I Guti Nyoman Tangkas sah ke Bias Lantang,I Gusti Ketut Tangkas sah ke Belayu, ika sanak pitu.
“Matur Suksma”
( kritik & saran ) :


text:
Toko Buku Hindu dan Buku Spiritual Online...Kami menjual buku-buku Hindu dan Spiritual lainnya secara online terbitan penerbit Media Hindu, Paramitha, BaliPost, dan lain-lain. Kami bisa melakukan pengiriman ke seluruh Indonesia.
Sabtu, 18 Juni 2016
Geguritan Sang Salya Senapati
Pupuh Sinom
1. Isêng-isêngan manyurat, nanging sakaring kawidi, mangapus Barata-yuda, ninggarang mamunyi Bali, ampura dewa gusti, antuk ida dane ipun, mamunggêlang punang cêrita, duk SANG SALIA SENAPATI, sampun puput, kabiseka jaya-jaya.
2. Ne mangkin kalungang-lungang, ortane rauh sujati, kaatur ring Sang Pêndawa, kewêh pangraose mangkin, maumang maminêhin, Sang Krêsna nyangra masaur, ngawijilang pangupaya, patut pamargine nyilib, tur kadauh, yogia Ida Sang Nakula.
3. Mamarga tan pairingan, ludin pêtêng tan pasundih, katuju maan nuutang, buka ada mituduhin, nyêlag sênjatane titib, tuara ada nak ngarungu, mingkinke ada matakon, masliuran silih tari, nagih nuuk, manganti-antiang lêmah.
4. Mangkin ida Sang Nakula, angob mirêng manyingakin, têtingkahane ring pondok, waluya ring Madra Pati, bêncingahe mancak saji, tiing macêrangcang alus, ngojog ka pasarenan, Sang Salia sêdêk katangkil, êluh-êluh, kundang-kundang sêsêliran.
5. Kagiat kayune manyingak, Sang Nakula rauh nangkil, ngandika ida manyapa, ”Duh mas mirah wane cai, lasia têkane mai, tong ada anak ngarungu, musuh yatna magêglaran, nyorohang gajah pêdati”, raris matur, Sang Nakula saha sêmbah.
6. “Wêcanan wa tana iwang, wiakti ngalaluang pati, mangda sida mamarêkan, raris mangaturang urip, dening ortane jati, tingkahe sampun kaatur, ring ida Sang Darmaputra, uwa madêg senapati, pacang nuuk, tan wangde dinane benjang.
7. Atur titiang tana panjang, pisan puputang ne mangkin, iriki ring ajêng uwa, kêris kawitan puniki, kenakang manampenin, tiwakang anggen manyamud, uripe I Nakula”, ature madulur tangis, raris ngêlut, cokor mangaturang raga.
8. Sang Salia nyaup ngêlisang, dadi ngawarangin tangis, eling waluya maputra, raris alus mapasihin, tan mari ngasih-asih, ngêlut bahu mapitutur, “Duh cai Sang Nakula, lilayang idêpe jani, tusing buung, cai mamangguhang jaya.
9. Jani uwa mapanauran, ring ida Sang Kurupati, mangda tan mamirat dana, sêsanan ratune lêwih, ring ida rakan cai, urip uwa suba katur, saduke di Wirata, tui ping sapta numadi, mangda tumut, ala ayu ring Pêndawa.
10. Dening sakala tan sida, niskala jua kapanggih, ne jani wa mangirtiang, mangda pada mapikolih, urip uwane ring cai, laksana dini kaatur, kasukane bas liwat, ban ida Sang Kurupati, tan pangitung, jêngah wa mamirat dana.
11. Dadi tanggun kêkêdekan, lêga pisan uwa mati, malarapan rana yadnya, ne jani uwa ngawidi, tan lian rakan cai, Sang Darmaputra ne putus, pagutang têken uwa, maninggalang sanghyang urip, mapamutus, sênjata sanghyang pustaka.
12. Ewêh yan ngalawan uwa, dening panugrahan lêwih, paican Batara Rudra, acintia nirmala êning, ênto sênjata lêwih, pasupati gêni murub, mangalahang dewata, detya raksasane sakti, asing musuh, pitui yaksa pisaca.
13. Ênto ne ya kabêsênang, antuk Sanghyang Pasupati, ida sang ngaguaning darma, pagêh ring brata sêmadi, masikêp sênjata lêwih, pasupati gêni murub, ênto yogia ngalahang, larapan uwane mulih, pacang nêmu, suarga ring Rudra Bawana.
14. Nah keto suba pêragat, gatiang ne jani mulih, mangda tusing katangêhan, ne kulambine masêtrip, bêkêlang cai mulih, lautang anggen kakudung”, Sang Nakula manyumbah, nunas ngararis mapamit, sampun mantuk, tangise tan pêpêgatan.
15. Rauhe ring pasanggrahan, sami sampun kapiuning, ring ida Sang Darmaputra, ature matungtung tangis, ida Sang Hari Murti, ledang kayune mamatut, wantah mangumandêlang, dening jati sampun molih, kadi tuduh, waluya sampun ring tangan.
16. Sang Nakula sampun budal, Sang Salia osêk ne mangkin, uyang mawêtu biapara, bulangsah marasa paling, dêkdêk nyakitin ati, nyewaka ngawe panglipur, carane mangda punah, tuah ida Sang Satiawati, mangêlêsu, mangrongsah ibuk mulisah.
17. Tan sakaring jêrih seda, mamelanin guru laki, jatine nu alam-alam, tuara kapêpêkan kasih, tingkahe silih asih, matêmu têngahing kasur, ênto krana dadi ênyag, buyar sambêh dadi tangis, sêgu-sêgu, macapcap mêlusang wastra.
18. Ne mangkin ida Sang Salia, milu miturunin sêdih, ban ayu tan patandingan, roma atêb kadi mangsi, kasor gulême kangin, kala ujane masêpuk, nuju ngambahang roma, cêcingake nyunyur manis, nunjung biru, ngasorang lêliat kidang.
19. Rêmpuh manis yan ngandika, kadi rêbab sada jangih, ngasorang têmulilingan, tuah pantês natunin ati, ngênah cokore galing, nyalang kadi gêdah alus, jêngah i pudak cinaga, madiane ngalior ramping, tui nungkul, lêmuh kêdapan angsoka.
20. Êntikan gadunge kalah, ring ida Sang Satiawati, yan kalaning matêhênan, nguciwayang i nyuh gading, yening pada masanding, kudiang mangalahang susu, tongose manyatu lêga, kaayon Sang Satiawati, yaning pigum, saksat papupulan bulan.
21. Sapaut yan sawangang, tong ada kasoran tanding, pantês maka candra kanta, Sang Salia nyandang masanding, tuah juru papasihin, pangucape manis rêmpuh, to nyandang anggon tulad, solah bisa ngalayanin, yan ngarumrum, manis mangênyagang manah.
22. “Duh ratu dênda mas mirah, sang winten Sang Satiawati, swabawane kasêbêtan, dadi mangêlungang alis, cêcingake mangêjohin, apa krana ngubar gêlung, sêkare maburarakan, masêpuk bon nyane miik, kadi ukup, pondoke baan gêgandan.
23. Manis cêcingake ilang, tuara anggon nyêlêdetin, wantah i ratu mas mirah, papupulan sarwa manis, tuah pêragayan ratih, kawi ngutang tanah garung, tan sida nyêritayang, kaayon ratu mas manik, pasih madu, kuciwa yan ring manisan.
24. Punapi sih iwang titiang, mênêng tong kayun manolih, kadurus ratu muikang, parêkane ngasih-asih, titiang maatur sisip, nggih sampura sampun bêndu, tingkahe parêkan sayang, juru anggit sêkar sai, sambil nunggu, kaayone ring pamrêman.
25. Magadangin pêtêng lêmah, mêndet mata sai-sai, durung pisan naên tulak, yadin katuduh nyêkarin, mamantêsang manêrapin, mamêtêng mangêrot susuh, tan mari masewaka, tuara êmêd kapongorin, bane lucu, nyatu tong dadi tunayan.
26. Mangkin nyandang paicayang, madian i ratune ramping, sarere baan cêcingak, upahin kênyunge manis, wusanan manjuh kuri, kadurus i ratu bêndu, ne mangkin nyandang sampura, titiang katunayan ngawi, antuk kolug, awanan mênggah piduka”.
27. Bau mara matra kêncah, masaur Sang Satiawati, “Wiakti ratu cokorda, awanan titiange sêdih, kabatêk antuk bakti, dulurin manah ulangun, yadin manados bela, yan sampun maanut indik, tui lêbur, yan magêhang pangubaya.
28. Tani dusin malaksana, bilang pura masêsangi, saking patêdunan yuda, antuk titiang mangastiti, sai mabantên suci, mangdê kasidan rahayu, cokorda panjang yusa, têhêr ica Sanghyang Widi, jaya satru, kaucap singa purusa.
29. Mangkin rauh I Nakula, pangraose sada pingit, cokorda tong dadi pasah, nguda manyêrahang urip, apa gawene jani, kêkêncane onyang lêbur, titiang mapamit riinan, jumah mangêmasin mati, ênu balu, cokorda lunga newata”.
30. Ngambil kêris ring pamrêman, Sang Salia sebêt ngêbutin, “Duh mas mirah atma jiwa, ratu Sang Diah Satiawati, sang kadi Giriputri, tan papada ring kaayun, ne mangkin dumun pinêhang, sampun ratu salit tampi, yadin rauh, ratu ipun I Nakula.
31. Kewantên titiang manyapa, doh titiang nyêrahang urip, sêmalih boya nyidayang, ipun matanding kasaktin, yan sawang tanah langit, lilayang kayun i ratu, wusanang panangsaya, sirake purun matanding, dados têpung, pitui detia raksasa.
32. Tan wentên titiang ngewêhang, mamadêmang musuh sakti, tingkah jaya para jaya, sara tuduh Sanghyang Widi, yan kasidan sane ungsi, titiang mangiring i ratu, manêmu Idraloka, nanging yan malih numadi, ala ayu, makaronan manêmu lêga.
33. Baane tong dadi pasah, mangda sida jua makanti, yan i ratu dadi bunga, masêpuk maêbo miik, suka titiang manadi, têmulilingan makêbur, mangisêp sarin bunga, tuara lalis maninggalin, mapan ditu, tongos manise malênyad.
34. I ratu dadi pêdapa, ngalior ampêhang angin, mangawe buduh kasmaran, titiang i gadung kasturi, nyadia pacang ngalilit, yan i ratu dadi kidung, mapupuh mawilêtan, titiang maguru kakawin, mangda atut, marêsua dirga pluta.
35. Apa krana ratu mirah, ban tuara ada magutin, ayune tan pasawangan, tuah Sang Satiawti, ngasorang Saraswati, yan ring pradnyan mula kasub, titiang kirangan manah, mamarna i ratu mangkin, manis arum, pantês dewaning pamrêman.
36. Tuah ida Batara Brahma, makarya lintang ngapikin, mati yen ada nêlêbang, ayune lêbih ngalangit, mingkinke ajak kasih, matêmu têngahing kasur, yen dija to rasannya, bilih-bilih mati ngipi, tuah i ratu, dewan kalangên maraga.
37. Wiakti boya manyidayang, kawine pacang mangurit, pitui kawi nêgara, têlasang sêkare alih, pacang anggon mangêtekin, boya manyidayang puput, yadin gununge rusak, raris mangênyatang pasih, dija ruruh, boya polih sêsawangan.
38. Punika awinan titiang, tan mari wantah ngêlanting, tuara êmêd mamarêkan, yan i ratu manewati, titiang pacang nyatianin, nutug kaayon i ratu, kadi têmulilingan, tan pasah mangamong sari, adoh ratu, pacang ngalih galang bulan”.
39. Sapunika antuk ida, Sang Salia mangarih-arih, anak mula wicaksana, masêlag kidung kêkawin, sambilang mamasanin, anggen nyêkênang pangrumrum, tansah tangane mangabag, mangêboh-êboh magênding, ngamêl susu, tan mari mamitbit sinjang.
40. Dening suwe antuk ida, nungkulang mangasih-asih, wêtu polih manyingséang, irika ngasorang tangkis, ida Sang Satiawati, nungkasang gêlisan lêsu, dening kadi kocokang, ngaliêr kadi mangipi, suba ditu, di Suranadi masiram.
41. Yatna misadia magadang, pangutur-uture lêwih, pada sirêp makaronan, lancingane nu malilit, tangane silih galêngin, di pamrêman silih gêlut, macêdug pênalikan, yan sawang matur têtangi, dauh pitu, Sang Salia bau ngaliab.
42. Raris matangi nêlanang, ngêdêng tangan mangagapin, panangsaya katangêhan, yan ida polih matangi, jati Sang Satiawati, tan wangde nangis mangêlut, dening tong dadi pasah, punika ne ngarewêdin, mangu-mangu, Sang Salia nyangka angsêngan.
43. Bahu têdun dadi rikat, lancingan ênu makilit, ewêh yan pacang ngêlusang, irika mangambil kêris, kaderes kapêgatin, tan pangitung sutra alus, masongket kêkêmbangan, nyarebeh atênga lêbih, kari êngsut, sampun malih kabêcikang.
44. Tuara gantas ngajabayang, bulak-balik ngaras pipi, raris mangunggahang canang, ganten anggen mamêkêlin, tangane pagêmêlin, dampingin karase alus, pindayang putra-putrayan, nulame mangêlut bibi, ngêtus kayun, tingkahe katilar lunga.
45. Sampun masurat ring karas, sêsambate ngasih-asih, “Duh biang puniki surat, i bapa ida mapamit, pamargane manyingid, polih ngatujuang suung, ne mangkin kapayudan, ngimbangang klangêne sami, wantah nungkul, biang maraga utama.
46. Sêmalihne kaerangan, yan tan nguciwayang ratih, punika ne kasadiayang, awanan ida mapamit, puniki ganten ambil, panyêlimur kayun sungsut”, pidartane ring karas, cêndêk daging ipun sami, sampun puput, raris mamêcikang sêkar.
47. Antuk sambêh ring pamrêman, cêmpaka gadung mêlati, tunjung mênuh sari konta, masêpuk bon nyane miik, sampun makêni sami, mapanta masusun-susun, pantês rasa ngandêgang, kaayon Sang Satiawati, sayan balut, katejanan baan damar.
48. Akeh têka yan parnayang, pisêrêng mirib ngaukin, ngajakin mêrêm ngiasang, Sang Salia sumingkin paling, katêgul baan asih, pitrêsnane tan patanggu, tan mari madêkêsan, dadi ngawêtuang tangis, mangde lantud, tani logas matindakan.
49. Bimbang tong dadi mamarga, busan-busan tolah-tolih, mangêngsêhang dempa-dempo, yan rasayang tan pagalih, yan tan magêhang kerti, bilih wangde magêgêbug, dening satia wêcana, mula ratu tos prajurit, têka nyujur, mangungsiang rana yadnya.
50. Raris mêdal ka bêncingah, para ratu manampêkin, kaula sampun madabdab, ibêkan gajah pêdati, buka tong bakat impasin, gong beri pada manabuh, pada nyorohang timpal, ne yogia malu di uri, saha tunggul, tumuli raris mamarga.
51. Ne mangkin sampun prênamia, saha tanda para mantri, sami pada ngumandêlang, awan Sanghiang Rudra jati, sêsumbunge tidong gigis, apan panugrahan kasub, ring ida Sang Madradipa, suka Sang Sri Kurupati, sampun mungguh, kayun ida jayeng rana.
52. Tan kocap ri lampah ira, têragia Sang Madrapati, sampun sah maring tilam, maninggalang pria manis, polahe tuhu asri, ngalinggihin rata murub, mangangge sarwa êmas, yan sawangang gunung api, pacang puun, purine ring Indra Prasta.
53. Sampun puput ring ranangga, agêlar kênana-giri, kayunne nyadia ngatohang, ring ida Sang Kurupati, bala mantri mangidêrin, palinggih ida sang prabu, yan sawangang sanêgara, pasih maliah ngêbêkin, yaning katur, rasa mangênyagang jagat.
54. Sang wira purusing rana, pada widagda ring jurit, rumaksa Sang Kurunata, pracanda rodra tan sipi, ring sampun tatas enjing, bala Pêndawane muug, rame tan palinggaran, kadi langit rug kaaksi, tur macêpuk, bala Pêndawa Korawa.
55. Enak prang sang wireng-rana, silih aug silih ungsi, silih sêmpal suduk dada, samian tan ana gingsir, sudira norana wêdi, sama tana ngucap mundur, tan wilang akeh pêjah, rame yudane tan sipi, silih amuk, atakêr asuduk dada.
56. Sakatah ratu Korawa, pada tumêdun ing jurit, silih arok punang yuda, ana nunggang kuda asti, mêntang panah ngudani, tumuli dadi malayu, watêk bala ring Pêndawa, linancaran kapanahin, wêtu lulus, tan wani mulat mulinga.
57. Kaburu bala Pêndawa, enak Korawa nyasarin, ada mlaib nikul sawa, ada perot ya malaib, paannyane kêna mimis, matruyudan ya lumaku, tumbak êlung katungkêdang, angkian nyane daas-diis, ada labuh, manungkruk ngakêbin sawa.
58. Salilih bala Pêndawa, ingêtut buri kaungsi, kapinrih Sang Darmaputra, Sang Bima kroda tan sipi, têdun raris mapulih, akeh satru dêkdêk rêmuk, siandana pada rêmpak, tan ana wania mapulih, pada mlayu, kasoran ri wahanania.
59. Bala Korawane rêbah, malayu ya tan panolih, ada mapinêh ring awak, “Duk sedan Sang Anggapati, sudira sireng budi, katêkanan ida lampus, yan to awanan tuna, jani pacang silih tindih, tusing buung, pacang mangêmasin pêjah”.
60. Keto papinêh ipanjak, awanan payu malaib, mangungsiang durga sêngka, pisadiane kari urip, ngararis ipun manyingid, mangda tan kakênan hêru, lampus nora mararian, yan tanding Sri Madrapati, bilih rêmuk, sakatahing Madra wangsa.
61. Irika ida Sang Salia, mangadêg têngahing jurit, nanging katilarin panjak, sakatahing tanda mantri, yan sawangang lajêr kari, tambak para wasa gêmpung, Sang Salia nuli gadgada, wirodane tan sinipi, raris ngamuk, magut I Bima Arjuna.
62. Sakatahing hru wisesa, pamalês Sang Madrapati, magut sênjata Sang Parta, tulia kadi gunung apui, rata kasoran sakti, Sang Madrapati ring hêru, punika awanan ida, mangrêgêpang astra sakti, apan kasub, mangaran Rudra Rosa astra.
63. Rêp sidi sampun mimantran, detia raksasa umijil, babutane wijah-wijah, kabina-bina tan sipi, ana ngalayang ring langit, ana ring siti lumaku, angebêking payudan, saanane nêmpuh sami, têka ngutgut, krura manginum rudira.
64. Sakatah bala Pêndawa, malayu tan pangundili, sênjatane wus kabaksa, tan ana olih miati, lawan bala ênti sami, ngungsi ungguan sakueh ipun, prayatna ida Sang Krêsna, mangamêl balane sami, sru amuwus, kinon ninggalang sênjata.
65. Katatuaning dênawa astra, wiakti natan manglarani, yan sampun ninggalang astra, ngka saananing jurit, bala Pêndawane sami, ninggalang sênjatan ipun, nyongkok ya masidakêpan, bêbutane ical sami, luir sinapuh, ya ical tan pahamêngan.
66. Yan tan ida Yudistira, nyedayang Sang Madrapati, kento pangandikaning Hyang, Sang Darmawangsa ne mangkin, suksêma ida tan sipi, upasamane ring kayun, irika ida Sang Krêsna, nunas ica ngasih-sih, “Dewa prabu, kenakang kayune pisan.
Pupuh Pangkur
1. Ratu prabu Yudistira, boya cingak, jagate sirna mangkin, Sang Salia satrun sang prabu, sakti tuara ada pada, siapa wania, mapagut akasing duhung, sampun prapta ring payudan, Hyang Rudra nuraga jati.
2. Pikantên antuk titiang, angrêsrêsin, sênjatan Sang Madrapati, tan wangde atêmah lêbur, tan panujah ati rodra, mangrusakang, palungguh ratu sang prabu, miwah nirdon I Nakula, utus i ratu ne riin.
3. Yan pisêrêng pakayunan, manurusang, kadarmane kadi mangkin, mawana wasa ring gunung, prih sukaning nuraga, ngamêl jagat, sênjata apine murub, adbuta tan pahinganan, sêdêng ya melanin pati.
4. Daging ratu manah titiang, mangantênin, jagate kadi mangkin, yan tan wentên ratu kayun, rumaksa ikang buana, suka titiang, anguas pisan ring kayun, amapag Sang Madradipa, yadin katunayan budi”.
5. Saatur ida Sang Krêsna, mapaungua, Sang Yudistira ne mangkin, gadgada ida ring kayun, raris ida ngandika, “Inggih dewa, mangdoh titiang pacang purun, piwal ring sapakayunan, i dewa cakraning bumi.
6. Krana titiang ngêrêt manah, maminêhang, ri atur Sang Madrapati, mula ida saksat guru, katului Sang Madradipa, darma wigna, kranannya singsal ring kayun, tan wentên titiang ngênêngang, sarauhe kadi mangkin”.
7. Puput atur Yudistira, sama ngrangsuk, busananing ajurit, kadarman ida ring kayun, sampun têlas mararadan, mungguing mangkin, kadi gênine sagunung, wêdanan Sang Darmaputra, tulia kadi surya koti.
8. Ri wijil Sang Darmaputra, mungguing rata, sinang baswara lêwih, tulia kadi Sanghyang Banu, jati cakraning jagat, wêdanane, kadi surya wau mêtu, kadi binasmining jagat, katêkeng Sang Madrapati.
9. Bêk gor kumwati prawira, luir gadgada, pada umasêh masêngit, luir singa rodra kaatur, gong beri pada umuang, ya gumuruh, gala ganjur pada nabuh, suryake tan papêgatan, rasa guntur ikang langit.
10. Lakuning rata swa gajah, pada umung, miwah pangêriking waji, kadi guruh kumêrudug, gumêtêr ikang buana, ri lakuning, Sang Darmaputra angrudug, amapag Sang Madradipa, pada prapta têngahing jurit.
11. Sêsêk ta sênjatanira Darmaputra, wiakti ngêbêkin langit, kadi trênggana di duur, tui ngêbêkin jagat, akueh mati, sang kari sami malayu, linancaraning sênjata, ana pêjah ing padati.
12. Bala Korawane pêjah, kapilayu, tan ana wania nolih, Sang Salia raris amuwus, “Angapa kapalayua”, wadua bala, umatur :”Singgih pakulun, mangke tan wênang lawanan, sisaning malayu mati”.
13. Nemangkin kroda Sang Salia, raris ngamuk, makayun ida mapulih, tan kewêran sira rinêbut, de prawireng Pêndawa, rika sira, Sang Salia angunus duhung, sing kaparêk ya kacurnan, pangamuke tidong gigis.
14. Bala Pêndawane rêbah, gajah kuda, kapusus akueh kang mati, Sang Madradipa tan surud, ngamanggêhang kasatrian, lintang sura, maberawa raris ngamuk, ngawijilang danawa astra, detia raksasa ne sakti.
15. Sang Yudistira sakroda, manibakang, warayange tan ênti, Bima Arjuna sarêng ngrêbut, Nakula lan Sahamara, tan pêpêgatan, prasama nibakang hêru, sakwehing satria Pêndawa, sahasa pada ngêmbulin.
16. Sawang kadi jaladara, ya lumaku, angarêbita Hyang Rawi, Sang Salia tuara ja takut, kinêmbulaning dikara, saluihing, ikang hêrune sumaput, asing katiba kabaksa, antuk asura astra sakti.
17. Tan pendah kadi salaba, mangke apti, tumêduning maha gêni, apui juala kadi gunung, Sang Krêsna gêlis mapaungua, maring sira, “Bêcik pustakane ratu, tibanin Sang Madradipa, punika yogia matiani.
18. Meling prabu Yudistira, kapaunguin, ring ida Sang Arimurti, garjita ida ring kayun, mangrêgêp Kalimosada, ênto dadi, mangarab-arab ring kayun, muntab tejaning pustaka, mangêsêng detiane sakti.
19. Kalih mantra kayogayang, lintang lêwih, dadi atêmahan apui, Sang Salia wus wruhing kayun, ri kaparan antaka, wiakti ida, pagêh sudira ring kayun, sumingkin ida ngarêgêpang, mangamuk tani gigisin.
20. Sakatahing ru wisesa, kaaturan, mangde katibakang sami, sênjata apui sagunung, muah len bujaga astra, mangalahang, sinêmbaran ratna murub, tumandêm dada Sang Salia, kadi wangkawa upami.
21. Manginum rah mamulakan, Nrêpa Salia, sampun newata mangkin, kasaktian idane manut, maring ambara pada, watêk dewa, kalih patêr ya gumuruh, lindu bumi miwah teja, lawan kêtug riris alit.
22. Tan ucapan sampun seda, Prabu Salia, lintang sudireng jurit, ikang bala sami laut, bubar ya alulunan, kalih sira, Sri Kurupati malayu, sep huwus kinêmbulan, kari tan putuseng jurit.
23. Nemangkin manglalu jiwa, sarêng ngamuk, kalawan sang pada kari, pada manibakang hêru, pêjah akueh pinanah, mawan êntia, kapalayu ikang musuh, asing prawira ring rana, panangkise sarwa saji.
24. Sênjata lêwih bayu bajra, pamalêse ri têngah ikang jurit, saksana mampêh kang musuh, madêrês tan pahinganan, musuh ilang, Sang Bima têka mamupuh, saha mangamuk nirbaya, mangungsi Sang Kurupati.
25. Ida Mraja Duryadana, amet cidra, pakayun idane mangkin, wantah misadia malayu, reh kari katrêsneng jiwa, mangkin ida, Sang Duryadana katuju, jêjêh kayune kemêngan, makêcos ida malaib.
26. Sang Bima mawêwêh kroda, wau nyingak, ida Sang Mraja Sakuni, Sang Bima laut mangêpung, lilihe tan pahinganan, wadua bala, Sang Sakuni karieng pungkur, apan sira wus wêrêda, ngêtor-ngêtor dadi mlaib.
27. Sang Bima mangkin ngêlisang, katutugan, Mraja Gandara Sakuni, kajambak raris kacêkuk, katlêjêk turing kacakcak, Sang Sakuni, managis ida mangêlur, tan ana wani puliha, marmaning aminta urip
28. Sang Bima asru ngandika,”Ih Gandara, cantula dahat mu jati, tuah iba titising asu, tan warêg mangawe lara, mangke sandang, aku amikolihang mu”, kasêmpal kapukang-pukang, kasabatang manca desi.
29. Wus pêjah Gandara raja, miwah bala, akueh angmasin pati, ada kepek ada êlung, ada têndasnyane sibak, lima pêgat, ada basangnyane êmbud, kaampad antuk Sang Bima, sawane saling susunin.
30. Pamuput Sang Duryadana, sampun kesah, saking têngahing jurit, Sang Panca Pêndawa ngruruh, nanging tan kapangguha, nora labda, mararian ida ngaruruh, raris ida majantosan, samua têngahing jurit.
Pupuh Sinom
1. Sampun janggêl Sang Pêndawa, parum ring kuta ne mangkin, maminêh ring pakayunan, ri luput Sang Kurupati, kalêson ida tan sipi, ngêtut pamunduring musuh, makrana dadi marênan, papinêhe sarêng sami, sami parum, makadi Sang Janardana.
2. Walinin gati cêrita, ne ring kuta Madrapati, sawatêking paricara, pada ya suksma ênti, wireh pada ya mangipi, kaanyudang pasih madu, kawarna mangke sang diah, lêlêp paturune mangkin, kadi tan wruh, ri lêkasing pangubaya.
3. Tumuli anyupta krana, ngrêpata raris matangi, wau manolih ring tilam, Sang Salia tuara da kari, kewala surat kapanggih, miwah karase ring kasur, pamidartane ring surat, pamunyin Sang Madrapati, amwit lampus, mamagêhang rana yadnya.
4. Sang Satiawati cêrita, branta cita wêtu paling, mamirêng orta tambungan, kadi tunjung tan pawarih, ilang cêcingake manis, siratmaya tansah rêngu, saksana tan pateja, urêm tejanira mangkin, wus dinaut, denira sang kala dipta.
5. Wang tuhu têka nguningang, ature madulur sêdih, satingkahe maring rana, sampun kaatur ne mangkin, punggawa akueh mati, sang kari sami malayu, gunung alas kaparanan, sakoti ya pada jêrih, mangkin ratu, i raka sampun newata.
6. Sang Satiawati kosêkan, ngararis mangambil kêris, macêbur saking pamrêman, parêkane sami ngêling, mêkêjang pada pagliling, Sang Satiawati amuwus, “Uduh nyai suud lara, apan gantinira gingsir, kadi taru, nora luput kapêwanan.
7. Yasanira suba pragat, nejani nira mangiring, êda nyai kaduhkitan, apan titah Sanghyang Widi, ida nuduh ala bêcik, nira jani nêmu lacur, tan bina sakadi kumbang, êmêd ia mangisêp sari, apan suud, i bunga manêdêng kêmbang”.
8. Umangkat sira tuan dewia, angawa rata mas manik, tansah mangrêgêp curiga, kesah ring sarungan kêris, tui lambat maring margi, kadi bayu bajra ngrubut, upaminnya kadi panah, lwir angel ida ring margi, ngawe lantud, Sang Satiawati mamarga.
9. Tan tolihan ring panyroan, kewala swiji mangiring, mangaran Ni Sugandika, alêp teteh balêm manis, sudira manahe mangkin, Sang Satiawati amuwus,”Uduh nyai Sugandika, pitêhêr idêpe jani, nira lampus, mangiring ida sang lina”.
10. Mahatur Ni Sugandika, “Ratu titiang nyadia ngiring, ping sapta numadi jadma, mangda malih kumagusti”, ngandika Sang Satiawati, “Lamun nyai suba tuhu, nira ninggalin nêgara, êda nyai sêkêl ati, nira nyujur, layon maraja dewata”.
11. Gêlis gatining cêrita, Sang Satiawati mamargi, meh prapta madianing rana, moga rusak kang pêdati, cakrannyane malêkêtik, kadi panrantaning laku, madarêt sira mamarga, Ni Sugandika mangiring, tan pangitung, pada sudira mamarga.
12. Kunêng pratingkah ring awan, madurgamane tan sipi, dening magiri kunapa, sêk pênuh wangkening waji, rudirania kadi pasih, mahertali nibeng pangkung, yatika lot inêntasan, akweh hrune pasurawit, alas agung, makarang lungan turangga.
13. Sawaning bala masasah, mamarga Sang Satiawati, matêtêkên lungan astra, ndi kapan Sang Satiawati, wania mahaseng jurit, apan durgama kalangkung, wireh kabuatan manah, pisêrêng mangda kapanggih, sang alampus, nyilib atinggaling tilam.
14. Ênêngakna ring rana, cêrita ring Madrapati, dadi samuning nêgara, ring bêncingah pada sêpi, tan ananing wong sawiji, sunia têkaning bêdauh, sawang kadi buta yadnya, kakurungan paguliling, tana lingu, nora wong laki sanunggal.
15. Bale mase manguranyab, sarwa manik sarwa ngêndih, tan kari malupta teja, apan katinggalan manik, pudake ya mirib sêdih, di têngah natare ludus, panêse mangêntak-êntak, layu punyan sangga langit, rasa milu, melanin Sang Madradipa.
16. Antuk puri tan padipta, mina ring têlaga sêdih, pada ya manyêlsêl awak, matindih ya sarêng sami, sang diah ngêlesang urip, kapêgataning ulangun, sami ya pada kalaran, saanane kari urip, paksi cucur, ring kayu manyêlsêl awak.
17. Paksi mêrak ring gopura, mirib manyaruang sêdih, ngabêhbêh ya kabkab-kabkab, tan mari ya nyakit ati, buron wêduse aguling, di batan bingin madayuh, rasa ya matêtarian, mapunduh ya sarêng sami, yaning lampus, sang ayu ya tumut pêjah.
18. Paksi cêtaka ring tawang, milu ya mangiring sêdih, makêbur mirib natasang, pamargan Sang Satiawati, wantah jakti ya subakti, mirib ya pacang ngalêbur, erang kari ya kaucap, nemangkin ipun mangiring, pacang lampus, mangiring ida sang diah.
19. Tan cêrita ring jro Madra, cêrita Sang Satiawati, prapta ring têngahing rana, manangis mamuntag-mantig, dening tan pagatra panggih, akeh sawane katêmu, gajah kuda pada pêjah, Sang Salia natan kapanggih, kadi gunung, ikang ratane pradipta.
20. Dening kaosêking cita, durgama tingkahe mangkin, kumêtêr rasa kangelan, gupuh sukune mamargi, mastaka akeh matindih, yatika paraneng laku, Sang Satiawati biapara, kalêson ida tan gigis, apti nyujur, nyêlempoh têngahing rana.
21. Cêrita Ni Sugandika, mangiring Sang Satiawati, irika ring madyeng rana, bêngong ngunngun ya manolih, akeh sawane kapanggih, wentên pêgat awak ipun, basangnyane mabrarakan, gowake liu nêkanin, tur ngarêbut, ada nyotot basang-basang.
22. Ada malaibang limpa, ada ya mangamah gêtih, ada manganggar papusuan, ada malaibang ati, sangkêp gowake sami, matinggah di kêpuh agung, adbuta têngahing rana, Ni Sugandika tan wêdi, manyêluksuk, tingkahe têngahing rana.
23. Asing sawa kabadingang, dadi ya tong mrasa wêdi, dening subakti kalintang, ring ida Sang Satiawati, wangken kudane kapanggih, sang prabu natan kapangguh, sawane liu madampiak, ditu ya saling susunin, ada êlung, makakêb têtêhin sawa.
24. Sêbeng-sêbeng ya mangucap, timpale makêjang mati, kiad-kiud ngarod-arod, nyen sih nejani kaukin, makêjang pada sêpi, buyung liu pagariung, mangalih bangken kuda, kanti sêrak ya mangêling, duuh-duuh, tong dadi ngisidang awak.
25. Ni Sugandika nyêlaksak, tan surud manahe mangkin, akeh sawa kabadingang, Sang Salia tuara kapanggih, tuara pêgat-pêgat sêdih, Ni Sugandika andulu, wang kari andêming sawa, wang tikêl angasih-asih, “Duh pukulun, sueca tinuntun kaula”.
26. Masaur Ni Sugandika, ”Ih maman sang nata êndi, ingsun angulati sira”, wang tikêl maatur sêdih, “Kari doh bênêng kangin, pamargan ida angamuk”, Ni Sugandika angucap, “Nongos malu maman dini, nira nyujur, palinggih ida sang nata”.
27. Cêrita têngahing rana, mataritip sêkar taji, mapandan lungan sênjata, masampyan lalancang ngêndih, murub sarwa mirah adi, karah kalung para ratu, sami pada masoca, gêlungan Sang Madrapati, dêkdêk rêmuk, gamura têngahing rana.
28. Malumut ban tunggul gadang, maiwak ban sêsimping, masêgara ban rudira, gowake angrêbut bukti, upami i kêdis guit, magarang têngahing laut, pondoke akeh majajar, mabusana alêp asri, mirib prahu, kari manyantosang sampan.
29. Kascarya ri lampahira, Raden Dewi Satiawati, lumampah têngahing rana, sawa akeh paguliling, Sang Salia durung kapanggih, layone suwe karuruh, kadi Widi manuduhang, cirine mangkin kapanggih, gunung alus, kilap tatit masliwêran.
30. Teja kuung ring akasa, teja ngadêg ring padati, cirin sang lina ring rana, pagêh ring brata sêmadi, miwah sêkare nambêhin, saking byomantara nurun, nambêhin rêngganing rata, gumuruh ya mirib sêdih, luir milu, ri linan Sang Madradipa.
31. Akueh durmanggalanira, sang akrêta matieng jurit, ri kadumugining kilat, sawane saget kaaksi, kadi kapêndak liring, mirib manyapa sang ayu, ênto krana dadi ênyag, nyêlempoh raris manangis, ngêlut suku, tan mari manigtig dada.
32. Sang Satiawati wimurca, kalêngêr kabatêk sêdih, tangis tan ucapên rêko, sêsambate barêng mati, tan padon sih kari urip, erang katinggalan kakung, gantas maninggalang jiwa, nutugang pitrêsna bakti, mangde puput, indik ida makaronan.
33. Tan mari masêsambatan, ngêlut suku ngasih-asih, sinungkêm ida sang lina, layone kagulilingin, “Lalis ratu mangalahin, ubayane sane sampun, saking sueca mamanjakang, dados ipun kadi mangkin, tulus lampus, mangkin mamarga newata.
34. Duh ratu sang sampun lina, elingang ratu ne riin, duk suecane ring paturon, mangda makaronan sai”, kanin layone kabitbit, kaugah ida sang lampus, dadi mênêng tong ngandika, inusadan ikang kanin, saraneku, jinampianing dening sêpah.
35. Tan wusan Sang Satiawatia, layone kabudat-badit, kagêlut tur kakocokang, dadi mênêng tan nyaurin, Sang Satiawati manigtig, dadanira rênyah-rênyuh, tan mari ida maguyang, manangis mamuntag-mantig, sêgu-sêgu, tangan layone gêlutang.
36. “Nunas ratu masarêngan, makaron-karon mamargi, mangungsiang Surapada, yadin nêmu ala-bêcik, titiang wantah astiti, mamarêkan ring sang prabu”, tansah amusti curiga, wus kesah sarungan kêris, raris muwus, ngawe paricaranira.
37. “Uih nyai Sugandika, kêma pisan nyai mulih, ka Madra raja nêgara, warahana ingsun iki, aturang ring sang kawi, kalaran ingsun wus lampus, dadine munggah ring lambang, ginawe gita kêkawin, mangde atut, nyikiang pragayan sastra”.
38. Maatur Ni Sugandika, “Titiang mapamit mawali, ka puri Madra nêgara, erang titiang kari urip, katêmu ring wong nêgari, suka yan ngamasin lampus, mangiring cokor i dewa”, ngandika Sang Satiawati, “Yaning tuhu, nyai pitrêsna ring nira.
39. Nah jalan jani gatiang, bêsikang idêpe jani, mangiring raja dewata, da ja buin walang ati”, Ni Sugandika tur agêlis, ngalungsur duhung sang prabu, Sang Satiawati umayat, ring dada tungtunging kêris, agêlis mur, lintang sudira ring cita.
40. Ni Sugandika kocapan, nemangkin mangagêm kêris, raris ya mangeka cita, ngastawa sri narapati, sudira tan ana wêdi, ature “Ratu Sang Prabu, mangkin jantos ratu titiang, kaula bakti mangiring”, gêlis nyuduk, sêrira wawang ya pêjah.
41. Saking gêlising cêrita, Sang Satiawati newati, dening mula ida satia, Ni Sugandika mangiring, subaktine tan sinipi, kaeman antuk sang prabu, Sang Satiawati nyayangang, punika awinan lalis, tan kaitung, lêwih purine ring Madra.
42. Cêrita mangkin sang atma, tansah adulur mamargi, Sang Salia rauh mamêndak, atmane Sang Satiawati, Sugandika mangiring, Sang Salia ngandika alus, ”Suwe titiang manyantosang, i dewa tan wentên prapti, nunas ratu, dumununging maring suarga”.
43. Nemangkin ida Sang Salia, widiadara mamêndakin, mantuk ka Sura-buana, widiadari akueh ngiring, tan kawarna nemangkin, cêrita ring Suarga murub, baswara ngulap-ulap, sarwa ratna mirah adi, sampun puput, Sang Salia manggih suarga.
Puput
Naskah ini dikumpulkan dan diketik kembali dalam huruf Kawi-Latin oleh I Wayan Sutedja, Buruan, Penebel Tabanan
sumber : http://widyasastra.blogspot.co.id/2010/12/geguritan-salya.html


text:
Wednesday, November 16, 2011
Taru Tibah ( Buah Mengkudu ) Bali Language
Yening iraga mirengang tetanduran mahkota dewa, minab iraga sareng sami pacang bingung indik tetanduran puniki. Nanging yening iraga sareng sami sampun uning indik kawigunananyane, Ida dane sinamian pacang gelis nandur mahkota dewane puniki.
Mahkota dewa inggih punika tetanduran tamba saking Indonesia luiripun saking Irian Jaya. Tetanduran puniki nenten ageng sawireh tegeh maksimalnyane inggih punika 3 meter. Tetanduran puniki aluh kapiara, sane buat keni ai, pupuk lan toya sane cukup lan teratur. Mahkota dewa madue buah sane mawarna barak makerak.
Mahkota dewa madue akeh kawigunan,luiripun:
· Alkaloid sane wenten ring tetanduran puniki mrasidayang ngicalang cetik ring raganne sareng sami.
· Saponin mrasidayang ngicalang virus lan bakteri saking raganne Ida dane sareng sami,.
· Flavonoid ngegangsarang peredaran darah ka ragane Ida dane sareng sami, ngirangang kolesterol tur ngirangang lemak sane katimbun ring dingding pembuluh darah, ngirangang pala pagawe sungkan jantung koroner, madue anti inflamasi inggih punika anti radang, manggen sekadi antioksidan, lan ngirangang rasa sungkan yening wenten pendarahan utawi pembengkakan.
· Polifenol sane kaanggen nambaning Ida dane sane sungkan alergi sawireh mahkota dewa puniki madue anti histamine.
Sane lianan, tetanduran tambane puniki kaanggen nambaning sungkan disentri, psoriasis tur jerawat. Daun, mrasidayang ngicalang sungkan kulit upami ekzim lan gatal-gatal. Raris Ida dane sareng sami, minab kacunduk ring pangolahan mahkota dewa inggih punika sane kaping pisan iis buah mahkota dewa sane sampun tuh. Raris kalablab anggen teh. Dereng wenten penelitian sane ngujarang indik dosis sane efektif kanginum. Yening mrasidayang, tamba saking buah mahkota dewa puniki kanginum mawit saking dosis sane akidik kanti karasayang pikenoh buah mahkota dewane puniki. Ampunang nganggen biji saking buah mahkota dewane puniki sawireh bijine punika biji beracun. Yening Ida dane ngrayunang buah mahkota dewa sane segar nenten kajemuh nika mrasidayang Ida dane keni sungkan bengkak ring cangkem, sariawan, mabuk, kejang kanti pisan. Tamba puniki tan dados kaanggen ring dosis sane langkung sawireh mrasidayang Ida dane keni efek samping saking tambane puniki inggih punika sungkan sirah kronis. Ida dane sane mobot tan dados nginem teh saking buah mahkota dewane puniki.
Subscribe to: Post Comments (Atom)
Labels
18 + Adf.ly Adventure aikido Alexa Alundra Anime Anime List Anime OST Antivirus Aplikasi Article artikel Auto Excange Link Bali Balinese Style Battlefield 3 Bisnis Blogging Bomberman Brave Fencer Musashi Brigandine GE Browsing Cervical Root Syndrome cheat game online Cheat ninja saga Contact Me counter strike CRS Daftar Isi Dapet Uang Dari Ziddu Digimon Dijual Rumah download E-book Gratis Emulator Film Final Fantasy PC Game Fisioterapi Forum Foto free games pc gallery Game Boy Advance Game Psx Compressed Game PSX RIPPED Games GBA Google Adsense Gundam Gundam Mod Hacking Handphone Harvest Moon PSX Health Info internet Iseng Japan jdrama Jual Game PC jual Software Kamen Rider Kesehatan Komputer Korea Laptop lingkungan Manga martial arts masalah Merry Christmas Metal Slug PSX Monster Rancher PSX movie MP3 Naruto PC Games NDS News Ninja saga Olahraga Opera Panzer Bandit Pay Pal Gratis Pengetahuan PS 1 PS 3 ps1 Ps2 psp games PSX Request Resident Evil Resident Evil 4 rpg Rumah Bali Sega Genesis senam ergonomi software gratis Sponsored By Taekwondo Teknologi Tips n Trick Tukar Link Otomatis tulisan Uang Gratis UKWXP Mod ultraman warcraft Windom Xp Windows 7 worms world party Ziddu


text:
- MENU 1
- MENU 2
- MENU 3
- MENU 4
- MENU 2
- MENU 2
- MENU 2
- MENU 2
- MENU 2
- MENU 2
- MENU 2
- MENU 2
- MENU 2
- MENU 2
- MENU 2
- MENU dst
-
Minggu, 16 Oktober 2011
BERITA , BERBAHASA BALI
NI PUTU MIRADINI
MASOLAH RING JEPANG
Kawikanan dane mabasa jepang, prasida ngateh Ni Putu Miradini dados duta pelajar Indonesia. Mira renten dane ketah kasambat, duk juli lintang ngamolihang galah malancaran gratis ka Negeri Matahari Terbit sareng plajar berprestasi sane tiosan ring sajebag indonesia. Mira sane embas ring denpasar, 19 Juli 1993 polih aminggu suenne meneng ring jepang.
” ten pocol tiang melajahin basa jepang. Kapilih dados duta relajar Indonesia punika kewanggaan majeng dewek titiange”. Baos alumnusjurusan UPW SMK Pariwisata Harapan Denpasar puniki saha kenyung.
Mira ngemolihang akeh pengalaman drika, pengalaman sane ngulangunin inggih punika disiplin krama jepange. Ring makudang-kudang wewidangan krama jepang punika kalintang kasub majeng disiplinnyane.
”Ring indonesia disiplin punike patutne praside kemargiang sakewanten mangdane wenten kateleban lan kasekenan antuk nglaksanayang,” baos Mirah.
Mirah ngaptiang mangdane pemerintah ngwentenang program pertukaran pelajar sareng Negara sane sampun maju. Minakadi sareng negara jepang sane sampun kasubung kedisipinannyane.
Sane mangkin Mira dados mahasiswi jurusan UPW Poltek Bali. Selami ring jepang Mira polih nyolahang igelan Joged Bungbung.
”Pengalaman sane nenten prasida engsapang titiang inggih punika rikale masolah lan kaibing olih krame jepang”, Mirah nyerita.
Diposkan oleh jiwa state di 20.02
Label: berita
Langganan: Poskan Komentar (Atom)


text:
Lontar Tattwa Catur Bhumi
Druwen : Sira Anwam Kerthadana
Sane nedunin : I Nyoman Sukada
Tanggal : 9 Januari 2003
1b. OM Awighnamastu
Hana kang carita ring purwakala, hana tusning Dalem Majalangu, mangaran Ida Ratu Sakti, kang parameswari mangaran Ida Ratu Ayu Mas Macaling. Sang kalih sami pada teleb ring tattwa kadyatmikan, maka miwah pada teleb ngalaksanayang yoga samadhi. Ida Ratu Sakti, teleb ri Dharma Kaputusan, angulik sarwa tattwa, nghing kang stri Ida Ayu Mas Macaling, tan mari teleb ring tattwa Kawisesan, Aji Wegig.
2a. Nemonin rahina ayu, lungha pwa sira sang kalih, saking panagara Majalangu, kahiring dening para Arya Sadaya mwah para mukhya bala. Katancit ring hawan, rawuh ring wewidangan Nusa Panida; ri sampun rawuh tepining jagat Nusa, ngulati linggih ngelarang yoga samadhi. Tan asowe raris ida manggihin genah sane suci, manut pahyunan ida patut linggih pacang ngastawa Hyang. Genahe punika mawasta Pucak Mundi, irika raris ngawangun pangasraman sarwi ngelarang yoga ring tiraning watu agung.
2b. Sawatara nem sasih suwen ida malinggih ring Pucak Mundi, raris kesah ida saking irika ngulati pasisi, kancit rawuh ring desa Munduk Biyas. Sarawuhe ida irika, kapendak olih wong desane sami, pingajeng sira Ki Bandesa Ngemban, maka pamucukking wong desa ika. Sasampunne suwe hanerika, raris kakaryanang Puri olih wong desa ika, miwah kakaryanang Pamrajan, maka linggih Ida Ratu Sakti ngelarang yoga, sinangguh Pamrajan Dalem.
3a. Sasukat ida malinggih irika, desane wiakti rahayu tan kahanan pakewuh, dwaning sasab mrana sami pada puceh, mahawanan gemuh landuh desane sawengkoning Munduk Biyas. Sasampunne sowe malinggih ring Puri Munduk Biyas, raris wenten pikayunan pacang lungha ka jagat Bali, dwaning manut pakahyunan ida, sane sidha kacingak olih ida ri kalaning nglarang yoga, katah wantah genah-genah suci ring Bali, sane patut pacang linggih ida nglarang yoga.
3b. Indik ida punika raris kabaosang ring rabinida, nanghing rabine tan kahicen sareng lungha ka Bali, tur mangda jenek malinggih ring Puri, kahiring olih parekan kalih diri Ki Lenjar miwah Ki Lenjir. Tan caritayang ring hawan, Ida Ratu Sakti sampun rawuh ring Bali, kahiring olih para Arya Majalangu miwah Ki Bandesa, ngawangun pangasraman ring Munduk Guling. Yan akudang rahina jumenek ring Munduk Guling, raris kesah saking irika, ngulati genah ngaler kawuhang, gumanti rawuh ring
4a. Pallawa Gambhira, kesah saking irika jumujug ri tengahing alas, sane katah wenten buronipun. Kala irika akeh para Arya maparek ring ida makadi Arya Sentong, Jelantik, Wang Bang, mwah tusning Dukuh Jumpungan. Irika agawe kuwu sahiderang genah, akarya bangket lan wilanggala, anandur phala wija, kangge pangupajiwa. Genah Ida Ratu Sakti, katangun Puri mwang Pamrajan, kawastanin Puri Dalem Sala.
4b. Kesah saking irika angungsi genah ring wewidangan sawah, akeh kapanggih buron menjangan, genah ika kawastanin Tinjak Menjangan. Irika Ida Ratu Sakti nglarang yoga samadhi, ring luhuring watu lempeh, Sira Arya Sentong, angwangun yoga ring temuku aya, lan Ki Bandesa nyujur ngelod kawuhang, ring tengahing alas sane akeh wenten buron bojog, sami anunggaling idhep, nunas waranugraha ring Hyang.
5a. Mungguing Arya Sentong, rawuh ring genahe sane wenten panambak toya wiadin empelan, irika wenten kapanggih pancung tiying gading, ring samping pancunge punika dane ngalarang yoga samadhi. Yan akudang rahina maka suwen ida mayoga irika, raris ri sampun puput yogan ida, malih mawali ka linggih Ida Ratu Sakti ring Tinjak Menjangan, tur nguningayang ring saparindik danene sidha polih pahica. Kala
5b. punika Ida Ratu Sakti mapahica panugrahan ring Arya Sentong, aganti nama ngaran I Gusti Ngurah Pacung, mapan polih keris ring panambak toya, kaloktah mangaran Ki Gusti Pacung Sakti. Lan Ki Bandesa nguningayang daging panugrahan, manggihin sakadi Puri, nanghing dahating sepi, tur mangda digelis kesah sangkerika, genahe punika kawastanin Keraton/Kedaton mangke. Mawit sangke irika Ki Bandesa, aganti nama, kawastanin Ki Bandesa Sabeng Puri.
6a. Sang trini ring genahe punika, mupulang watu sane kangge linggih, tur kawangun Pura kawastanin Pura Paruman. Kesah saking Paruman angungsi ngaler kawuhang, hana semer, toyannyane kalungkung suci, irika sang trini nangun yasa, watu genah linggih ida, kangge nekep semere punika, mawastu genahe punika kawastanin Pura Pusering Tasik. Saking Pusering Tasik lungha kesah ngalerang, rawuh ring pradesa
6b. sane wenten wit campaka putih, irika mararyan, ngelarang yoga, genahe punika kawastanin Jemeng, Pinge, Tuwa . Kesah saking irika nuju Sarwa Nadi, Tegeh, Angsri, Gunung Lebah, Penataran, Pucak Asah, irika wenten wit poh, alas punika kawastanin Alas Poh. Ring pareking genah punika makarya pasiraman, kawastanin Biji Tamansari, iriki ida madruwe pamebesan antuk watu, punika dwaning batu punika mawarna selem asibak, barak asibak, sinangguh Batu Saliwah. Akeh yan kathakna.
7a. Kacarita muwah ring Puri Dalem Sala, katiben dening mrana agung, mahabhara, angrusak sawah, panegalan lan wewalungan, genah ika sampun kahibekan dening lata mahaghora, ika kawastanin Alas Bun. Ika marmane kapendak Ida Ratu Sakti, saking Pucak Asah, sagreha wong desa ika, anyuhun pada, angaturaken bhoga saha pacanangan. Ri huwus mangkana anglaraken yoga samadhi, anangun kirti yasa lan sregep upakara, kadyangganing Panangluk Mrana, tur angayum Puri lan Palinggih. Irika suwe ida jenek kaabih dening para wong sadaya, jagate landuh, trepti, sami sumuyug ring ida.
7b. Ri kala anangun yadnya Ida Ratu Sakti, Ida Dalem Majapahit, mapotusan ring Ida Dalem Jawa, sane malinggih ring Dalem Solo, katunas putranida Dalem Solo, raris katuhur olih Dalem Majapahit, pacang mamacekin gumi Baline, santukan putran Dalem Solo mijil buncing, saha pangiring I Rare Cili, Ki Janggal Mangsa, Ki Grombong Selem, Ki Macan Gading, Ki Tungtung Tangis, Bhuta Blego, Ratu Gde Bhima, Ki Jaran Nongklang, ika iringan ira Dalem Solo.
8a. Mangkana tattwaning Catur Bhumi, kang sinangguh kang ngawisesa sahananing sasab mrana, yan huwus menget rahayu ikang jagat, dirghayusa panenggeking bhumi.


text:
1Eda cening langgah marep teken anak kelihan, nanging takehangja dewek ceninge buka cening matakeh teken bapan ceninge. Tur marep teken anak ane cerikan, takehangja dewek ceninge buka cening matakeh marep teken adi-adin ceninge. 2Marep teken luh-luhe ane kelihan, matakehja buka marep teken memen ceninge muah marep teken luh-luhe ane cerikan matakehja buka marep teken adi-adin ceninge luh, maduluran keneh ane ning nirmala. 3Ajiangja parabalune ane sujati balu. 4Nanging yening ada balu ane ngelah pianak wiadin cucu, kapingarep pianak cucunne patut nyalanang tetegenan agamannyane marep teken pakurenannyane, rerama, dadong wiadin pekak, tur ulihan keto ia mayah utang teken meme bapanne muah teken pekak wiadin dadongne, sawireh solahe ane buka keto ento kaledangin baan Ida Sang Hyang Widi Wasa. 5Nanging anake balu ane sujati balu, ane tusing ngelah nyen-nyen ia nguleng ngajap-ajap Ida Sang Hyang Widi Wasa, buina peteng lemah tusing suud-suud ngastawa muah nunas pitulungan teken Ida. 6Nanging anake balu ane ngulurin dewekne masuka-sukan sujatinne ia suba mati, yadian ia enu idup. 7Patingetja ia baan pituture ene, apanga tusing ada anak ane nyidayang melihang ia. 8Nanging yening ada anak ane tuara ngrunguang nyama-nyamaanne, minakadinne pesan pakurenanne, anake ento suba nilas kapracayannyane teken Ida Sang Kristus, tur ia corahan bandingang teken anake ane tusing pracaya. 9Anake balu ane matuuh tunaan teken nem dasa tiban, edaja asukanga di daptar cacah jiwan anake balu. Buina anake balu ento patut makurenan tuah acepok, 10tur ia kasambat melah ulihan laksanannyane ane melah: ngempuang pianak-pianakne, demen nampi dunungan, demen masehin cokor parakaulan Ida Sang Hyang Widi Wasa, demen nulungin anake ane nandang kakewehan, cutetne setata ngusahayang dewek mapakardi ayu. 11Nanging eda bareng daptaranga anake luh balu ane enu bajang; sawireh yen ia kasemaran tur buin makeneh nganten, ia ngejohang awakne uli Ida Sang Kristus; 12tur ulihan ento ia sisip ngelong janjinnyane ane malu teken Ida. 13Ia pada ngutang gae tur malali kemo mai ka umah-umah anake, nanging ane buin jelekan teken ento, ia majalan ngaba pisuna muah ngraosang anak, ngraosang paundukan ane tuara patut raosanga. 14Ento krananne melahan anake balu ane enu bajang buin nganten, tur numbuhang pianak muah nabdabang pumahannyane, apanga musuh-musuh iragane tusing ngelah jalaran buat nyelekang iraga. 15Sawireh ada makudang-kudang anak balu suba nilas kapracayan teken Ida Sang Kristus, laut ia nututin Ratun Setane. 16Nanging yening ada anak luh ane pracaya teken Ida Sang Kristus ngelah anak balu-balu jumahne, ia patut miara balu-balune ento, eda pasamuane pabaatina, apanga pasamuane nyidayang miara balu-balune ane nglisting. 17Parapanglingsir ane melah baane mimpin pasamuane, patut kajiang tikel ping pindo, kapingarep ane matuyuhang dewek buat mapidarta muah ngurukang. 18Sawireh ada kakecap di Cakepan Sucine buka kene: "Edaja krosoina bungut sampine ane nenggala", muah kecap ane lenan: "Asing-asing anake ane magae patut nampi pikolihnyane". 19Edaja padingehanga dedalihan anake marep teken salah tunggil panglingsire, sajaba yening ada saksinne ajaka dadua wiadin ajaka tetelu. 20Anake ane madosa glemekinja ia di arepan anake liu, apanga anake ane lenan tusing bani ngae dosa. 21Di ayun Ida Sang Hyang Widi Wasa muah Ida Sang Kristus Yesus muah paramalaekate ane suci, tiang kedeh miteketin cening, apanga cening teleb tur tusing bingbang ninutin pitutur-pituture ene tur edaja matuju mua sajeroning laksanan ceninge. 22Sajeroning ngayah teken Ida Sang Panembahan edaja kadropon ngungkulang lima sig anake. Edaja bareng milu teken dosan anake lenan; tangarinja apanga dewek ceninge suci nirmala. 23Eda cening nginem yeh dogen, nanging nginemja yeh anggur abedik buat kasegeran ceninge, sawireh cening pepesan nyakitang basang. 24Ada makudang-kudang anak ane sinah pesan dosanne tur dosannyane lakar malunan katepasin; nanging dosa-dosan anake lenan, manian mara lakar ngenah. 25Aketo masih laksana ane ayu lakar sinah pesan, yen tusing sinah pasti tusing sida baana ngengkebang.
Copyright
Learn More


text:
Ni Bawang Teken Ni Kesuna
Ada tuturan satua anak makurenan, ngelah kone pianak luh-luh duang diri. Pianakne ane kelihan madan Ni Bawang, ane cerikan madan Ni Kesuna. Akuren ngoyong kone di desa. Sewai-wai geginane tuah maburuh kauma.
Pianankne dua ento matungkasan pesan solahne. Tan bina cara gumi teken langit. Solah Ni Bawang ajaka Ni Kesuna matungkasan pesan, tan bina cara yeh masanding teken apine.
Ni Bawang anak jemet, duweg megae nulungin reramanne. Duweg masih ia ngraos, sing taen ne madan ngraos ane jelek-jelek. Jemet melajang raga, apa-apa ane dadi tugasne dadi anak luh. Marengin meme megarapan di paon, metanding canang, sing taen leb teken ajah-ajahan agamane. Melanan pesan ngajak nyamane Ni Kesuna. Ni Kesuna anak bobab, male megae, duweg pesan ngae pisuna, ento makrana memene stata ngugu pisadun Ni Kesuna ane ngorahang Ni Bawang ngumbang di tukade ngenemin anak truna.
Sedek dina anu, dugase ento sujatine Ni Bawang mara suug nglesung padi laut kayeh sambilanga ngaba jun anggon ngalih yeh. Krana ngugu munyin Ni Kesuna, ditu Ni Bawang lantas tigtiga, siama aji yeh anget tur tundena magedi.
Ni Bwang laut megedi sambilange ngeling sigsigan. Di subane ngutang umah, neked kone ye di tukade ketemu ajak kedis crukcuk kuning. Ditu i Kedis Crukcuk Kuninge kapilasa teken unduk Ni Bawange. Ni Bawang gotola, baanga emas-emasan, marupa pupuk, subeng, kalung, bungkung, gelang muah kain sutra.
Sesukat Ni Bawang ngelah panganggi ane melah-melah buka keto, ia nongos di umah dadongne. Tusing taen ye mulih ke umah reramanne. Kacrita jani Ni Kesuna kone nepukin embokne mapanganggo melah-melah, laut ia nakonang uli dija maan panganggo buka keto.
Disubane orahina teken Ni Bawang, ditu laut Ni Kesuna metu kenehne ane kaliwat loba. Edot ngelahang penganggo lan priasan ane bungah buka ane gelahang embokne. Krana ento, lantas Ni Kesuna ngorahin memenne nigtig ukudane apang kanti babak belur.
Sesubane katigtig, lantas ia ngeling sengu-sengu ka tukade katemu teken I Kedis Crukcuk Kuning. Kacrita jani I Crukcuk Kuning ngotol ukudan Ni Kesunane, isinina gumatat-gumitit. Neked jumah ditu lantas gumatat-gumititte ento ane mencanen Ni Kesuna kanti ngemasin mati.
Keto suba upah anak ane mrekak, setata demen mapisuna timpal, sinah muponin pala karma ane tan rahayu.
Kaketus saking :
* Buku Kusumasari III
Rabu, November 11, 2009
Ni Bawang Teken Ni Kesuna
2 komentar:
-
-
mirip cerita bawang merah putih, tapi yang jahat si kesuna alias bawang putih, kok bisa??? :? :?
di jawab ya, terimakasih............
By : Indra
- November 16, 2011 6:21 PM
- bliyanbelog mengatakan...
-
@indra
memang sedikit mirip dengan cerita bawang merah dan bawang putih. kok yang jahat malah bawang putih?, hmmm... mungkin karena dari kata "kesuna" yang terdengar lebih memwakili sifat jelek ketimbang kata "bawang" dlm bhs bali.
- November 18, 2011 8:48 AM
:f :D B-) :x :$ ;;) x( :? :@ :~ :| :)) :(( :( :s :o :) :L :E :H :Q :-r :-$ :-c :-y :-j :-O I-) 8-| 8-} =(( :-n :-e :-k
Poskan Komentar
Semeton sane jagi komentar, ngicenin kritik, saran, request, utawi sekadar kenalan driki manten ring kotak komentar niki. Sampunang lali dagingin wastan sameton ne ring kotak Beri komentar sebagai. Suksma!!


text:
Wenten katuturaran sang Purusada, Prabhu Yaksa ring Ratna Kanda. Ida Parya ngaturang punagi ring ida Bhatara Kala, antuk para ratu satus diri. Kaucap Ida wau polih para ratu wantah sia dasa diri nika ngawinang Ida nglurug jagat. Singalane praya ngejuk sang Prabhu Jaya Wikrama. Santukan Ida Sang Prabhu Jaya wikrama kalintang sura wira ring payudhan, raris yudhane rames pisan kadi segara angalun, suaran kuda, gajah lan raksasane kadi ombak ngrebahang gunung. Duaning asapunika yudhane sang jaya wikrama raris seda. Atman idane ngungsi suarga loka. Nike ngawinang sang purusadha kalintang kosekan ring kayun. Santukan asapunika sang purusada nglurug jagad widharbane ngantos sang prabhu keni cidra raris kabrasta lan kakeberang.
Sesampune jangkep polih ratu satus diri, irika sang purusada wau ngaturang punagi punika ring ida bhatara kala. Ida bhatara kala nenten nerima punagi punika santukan nenten medaging prabhu astina ida sang sutasoma. Tan asue sang prabhu purusada lan balawadwa raksasane raris nglurug jagad astinane praya ngejuk sang sutasoma. Kocap sang sutasoma duke pinaka rikala mapikayun nabdabang indik karahayuan jagad antuk kawelasan idane ngaksi jagat astinane kausak, ida makayun nyerahan angga mangda sang purusada jangkep naur punagi tur jagat astinane prasida rahayu. Asapunika wantah kadharman sang nglaksanayang budhacitta. Patut ngardiang kirti makalarapan mikolihang pamargi nincapang budhaloka.
Sakewanten para tandhamantri, baudandha, raja putrane nenten matutang kayun sang sutasoma asapunika raris sagrehan ka kuruksetra mapagut ring baladwa raksasa panjak sang purusadane. Yudhane yakti rames balawadwa sang purusadane lilih, akeh sane kapadhemang makadi: prabhu makada lan prabhu awangga kasedayang antuk sang dosa bahu. Santukan asapunika sang Purusada kroda raris mamurti, anggone saksat gunung mahameru , prabhune ruangatus, bahune ruangewu, sami manganggen sanjata bajra, gadha, mosala, cakra, canda asamuang trisula, tur ngemedalang geni ngalad-ngalad. Balawadwa Astinane akeh sane geseng, pondok, taru, tegal sane nampek ring kuruk setra sami geseng tanpa gantulang. Sang Sutasoma sane kairing antuk sang Sucitra pinaka sara tigra uin payudhane ring kuruk setra.
Sapangrauh ring kuruk setra kapanggih sang purusada kantun mamurti, anggane ageng ngamedalang geni ngalad-ngalad, irika sang Sutasoma mangarepang, pramangkin api telas dados toya lintang tis, sami sane padhem mawali murip, asing kacingak paripurna malih. Irika sang purusada ngujanin sang sutasoma antuk panah, nanging sami sanjatane mauah minakadi cakra dados tunjung, kunta dados pudak, langkap dados semining gading, bajra dados mas manik, mangkin ida sang purusada sampun keni adnyana wimala raris rebahtan sidha mamurti kadi jati mula. Sesampune sang purusada kasusupan budhi satwam, angkara murka idane ical, raris matangi tur ngelut sukut sang sutasoma, nunas ampura miwah nenten makayun ngaturang sang sutasoma, ring bhatara kala sang sutasoma mapikedeh mangda katurang para retune satus mangda kalebang. Sesampune para retune kalebang, sang sutasoma raris katurang ring bhatara kala. Bhatara kala ledang pisan raris nyempal sang sutasoma antuk sanjata, nanging sami sanjatane tan wenten mintulin,krodane tansipi raris nyuti rupa dados naga agung, nguntal sang sutasoma, nanging wau cokor I dewane kawanten prasidha kauntal sampun marasa kawaregan. Dening kasusupan manah suci, lobha angkarane matinggal kagentosin antuk welas asih sang sutasoma raris kamedalang, bhatara kala sampun kadi jati mula, raris nyumbah, mapinunas maguru ring sang sutasoma
Karingkes saking tanjung mekar
Olih I ketut sukrata